text:
BLANC, finalmentri un lat pardabon furlan
Tai mês passâts o vin resonât su la produzion e sul consum di lat, in gjenerâl dentri di logjichis comerciâls li che dispès il lat cun nons furlans (”Carnia”, parsore ducj) te lôr filiere di furlan o cjargnel a àn ben pôc: plui lat de Bavarie che di chenti. Ancje lat bon, eh: culì no si fevele di robis pericolosis su lis taulis dai furlans, ma almancul savê che - in barbe al non - no si sta comprant alc di chenti, ma une robe che e rive di lontan. Con buine pâs dai nestris arlevadôrs che a àn di contentâsi di dome 40 centesims al litri…
In chest senari no masse confuartant, dut considerât al fâs plasê viodi che il nestri compart agroalimentâr al prove a reagjî. Plui o mancul cun eficience (disìn che o stin li a viodi ce che si savarà tirâ fûr di chê che su la cjarte e je une buine idee…), ma almancul alc di bon al somee che si movi. Tant che la notizie di chestis setemanis de nassite dal “Blanc”, vâl a dî di un lat dut furlan certificât e garantît dal Consorzi Agrari dal F-VJ, e somee che e sedi un rai di soreli.
Tal imprin, chest lat finalmentri “nestri” - risultât de fusion dal Consorzi Agrari cun Aprolaca - al sarà comercializât in pocjis buteghis, ma il progjet al promet di rivâ a cuvierzi dut il teritori talian di ca a cualchi mês, pontant a meti sul marcjât dentri de fin dal an 200 cuintâi di lat in dì. Chest tant par tacâ, parcè che e partirà subit une altre fase, par produsi formadi Montâs e altris prodots di latarie (formadis, strachin e mozarele), ducj garantîs de marcje F-VJ, in gracie di une colaborazion tra il Consorzi e une rêt di latariis dal F-VJ.
“Blanc al vignarà imbutiliât – al à spiegât Oliviero Della Picca, diretôr dal Consorzi, te conference di presentazion - tal stabiliment de famee Driussi di Felet e al sarà distribuît dal Consorzi. O vin inviade ancje une colaborazion cul Ineq di Sant Denêl (Istituto Nord Est Qualità) par vê la certificazion dai prodots, cul obietîf di cjapâ la marcje Aqua, in colaborazion ancje cul Ersa, par valorizâ miôr la altissime cualitât dal lat dei nestris arlevadôrs, considerât fra i miôr di Italie”.
Par lavorâ su la promozion e su la culture dal prodot nostran di cualitât, cu la campagne promozionâl di Blanc (afidade ae agjenzie Unidea di Udin), i arlevadôrs coinvolts tal progjet a vierzaran ancje lis lôr stalis aes visitis di consumadôrs e scuelis, e la marcje Blanc e sarà ancje sostignude cuntune robuste comunicazion, doprant ancje i social media.
Lis intenzions e il progjet, su la cjarte, a sunin ben, e no si pues fâ di mancul di fâ i auguris a une iniziative che finalmentri e fevele di doprâ la nestre cualitât e la nestre tradizion tant che strument par provâ a rilançâ la economie. Sperant di cûr che ancje i consumadôrs furlans, tal moment di comprâ il lat, a vedin iniment la impuartance di premiâ i prodots di chenti. ❚
Margherita Timeus


c: text/html

text:
FIESTE DE PATRIE DAL FRIÛL - 2015 Program des manifestazions ator pal Friûl
MERÊT DI TOMBE – Centri sociâl San Leonardo
Aes 20.30 – Serade culturâl inmaneade de Aministrazion comunâl cu la presentazion dal libri “Niente è perduto – Nuie al è pierdût” di Guido Sutto e Otto D’Angelo, Edizion Chiandetti. La presentazion de opare, che e mostre une testemoneance uniche de civiltât contadine dal Friûl tal Nûfcent, e vignarà fate dai autôrs, compagnade di intervai par cure de Associazion culturâl “I Viandants”.
LUNIS AI 30 di MARÇ
TISANE – Centri Polifunzionâl
Aes 18.00 – Scree de mostre “Friûl (IN)Storie” cun Pier Carlo Begotti, curadôr de esposizion. La mostre e presente su panei bilengâi furlan/talian la storie dal Friûl de ete preistoriche fin ae fondazion de Regjon Friûl Vignesie Julie e e restarà vierte fint ai 17 di Avrîl tai oraris di viertidure de Biblioteche Civiche.
MIERCUS 1 di AVRÎL
MERÊT DI TOMBE (Pantianins) – Scuele primarie “C. Colombo”
Aes 11.00 – Presentazion dal “Piçul gjornâl dai fruts” realizât dut par furlan dai fruts de Scuele primarie di Pantianins.
VINARS AI 3 di AVRÎL
MONTENÂRS – Biblioteche “Pre Checo Placerean”
Aes 10.00 – Inaugurazion de gnove Bibliotece comunâl e cerimonie di donazion de Sacre Bibie (version in marilenghe) di bande de Provincie di Udin ae Biblioteche che e puarte il non dal ilustri concitadin di Montenârs Pre Checo Placerean.
CIVIDÂT – Municipi
Aes 13.00 – Cerimonie di donazion de Sacre Bibie (version in marilenghe) di bande de Provincie di Udin ae Biblioteche comunâl ae presince dal president de Aministrazion Provinciâl Pietro Fontanini e dal sindic di Cividât Stefano Balloch.
BASILIAN – Sale conseâr
Aes 17.00 – La Aministrazion comunâl e inmanee la iniziative “Flabis inte cjase dal Sindic” – flabis e zûcs par fruts cul Magjic Adrian.
UDIN, Vie Grazzano – Museu Etnografic dal Friûl
Aes 17.30 – La Associazion culturâl Furclap, tal ambit dal program di MUSEO ATTIVO 2015 e inmanee un percors teatrâl e musicâl dal titul “Tegnimi simpri tal cûr, gno Friûl”, une conte scrite di Claudio Minotti che e trate des tematichis e des peculiaritâts dal Friûl e dai furlans, jenfri mûts di dî, valôrs e difiets, ironiis e malincuniis. Si podaran ancje cjatâ artiscj tant che Gigi Mestroni e Beppino Lodolo e atôrs tant che Chiara Venturini, Gianni Nistri, Giorgio Merlino e Claudio Minotti. La jentrade e je libare ma i puescj a son limitâts (si consee di prenotâ scrivint a info@furclap.it)
FAEDIS – Sale conseâr
Aes 20.30 – L’A.P.S. Pro Loco Faedis e il Comun di Faedis a organizin une serade culturâl cu la proiezion dal documentari “Il Paesaggio Friulano nel documentario cinematografico (1910-1969)”.
SABIDE AI 4 di AVRÎL
COLORÊT DI PRÂT – Vie Asilo, 9
Aes 18.00 – Scree de mostre di piture di Bob Passantino, pitôr e scultôr furlan di Pasian di Prât e presentazion dal libri di Andrea Peressoni “Celtic roads. Su lis olmis dai celtics”. Iniziative par cure de Pro Loco di Colorêt di Prât.
LUNIS AI 6 di AVRÎL
REMANZÂS – locâl “Tozmania” (s.s. 34 Udin-Cividât)
Aes 20.00 – “Karaoke par furlan – prime edizion” – event musical inmaneât e promovût de Associazion culturâl “Numar Un” cul intent di svicinâ i zovins talents musicâi a la marilenghe. Sfide e proclamazion dal vincidôr dal premi “Karaoke par furlan”, ospit d’onôr Toni Merlot.
Celebrazion uficiâl de Fieste de Patrie
CIVIDÂT
Aes 10.30 (Domo di Sante Marie Assunte) – Sante Messe par furlan celebrade dai rapresentants des trê Diocesis dal Friûl
Aes 12.00
Leture de Bole dal Imperadôr Indrì IV. Intervents des autoritâts e esibizion dal coro dai fruts “Antony David Liberale” cun cjants par furlan
Tal cas di brut timp la celebrazion si tignarà inte Glesie di S. Francesc
Daûr vie, gustâ furlan intai ristorants convenzionâts (Locanda Al Pomo d’Oro, Piazzetta S. Giovanni, 20 - “Menù dal Patriarcje”) – Par prenotazions telefonâ al n. 0432.731489
Tal dopodimisì – Il tradizionâl “Zûc dal truc” cun animazions intes placis de citât
ALTRIS APONTAMENTS A CIVIDÂT
- Monasteri di Sante Marie in Val: Mostre fotografiche di Andrea Solero “Aspettando Papa Francesco” (fint ai 12 di Avrîl – orari: 10.00-18.00) – jentrade libare
- Monasteri di Sante Marie in Val – Glesie di S. Zuan: Mostre d’art “Via Crucis” par cure dal Centro Friulano Arti Plastiche (fint ai 2 di Mai – orari: 10.00-18.00) – jentrade libare
- Monasteri di Sante Marie in Val – sale didatiche: Mostre di ilustrazions sui Langobarts di Tommaso Levente Tani (fint ai 30 di Avrîl – orari: 10.00-18.00) – jentrade a paiament
- Monasteri di Sante Marie in Val – Sacrestie de Glesie di S. Zuan: Mostre “Ritorni Preziosi” (fint ai 20 di Jugn – orari: 10.00-18.00) – jentrade a paiament
- Glesie di Sante Marie dai Batûts: Mostre “Frammenti di Memorie – Cividale del Friuli e la Società Operaia durante la Prima Guerra Mondiale” (fint ai 6 di Avrîl – orari: 10.00/13.00 – 14.30/18.00) – jentrade libare
Mostre personâl dal artist Giorgio Benedetti pai siei trente agns di ativitât (dai 10 di Avrîl ai 3 di Mai – oraris su www.cividale.net) – jentrade libare
- Biblioteche civiche (Piazzetta Chiarottini): esposizion di riproduzions di documents di archivi de epoche patriarcjâl e di libris sul Friûl (dai 3 di Avrîl ai 4 di Mai: dal lunis al vinars, orari 14.30-19.00, martars e joibe 10.30-12.30)
- Sede SOMSI (Foro Giulio Cesare, 14): Mostre “La Pratica del Bene e l’attività solidale della Società Operaia e di Mutuo Soccorso di Cividale” (dai 3 ai 11 di Avrîl – orari: 10.00-18.00) – jentrade libare
VISITIS A LA CITÂT
- Templut Langobart e Monasteri di Sante Marie in Val (patrimoni mondiâl dal UNESCO): viert cun jentrade a paiament des 10.00 aes 18.00
- Museu Archeologjic Nazionâl: viert cun jentrade a paiament des 9.00 aes 14.00
- Museu Cristian e Tesaur dal Domo: viert cun jentrade a paiament, orari 10.00/13.00 – 15.00/18.00)
- Domo di Sante Marie Assunte: viert al public des 11.30 aes 17.00
- IPOGEO CELTICO: par visitis libaris domandâ al Informacittà di Place Paolo Diacono
- La Farie Geretti – il laboratori dal fari: vierte par cure de SOMSI
Informazions:
Infomacittà, Piazza Paolo Diacono, tel. 0432.710460 (inte zornade dai 6 di Avrîl viert cun orari 10.00/13.00 – 15.00/17.00)
www.cividale.net – Ufici Culture, tel. 0432.710350
MARTARS AI 7 di AVRÎL
TUMIEÇ – Sale multimediâl dal Museu Gortani
Aes 18.00 – “Tumieç inte Patrie dal Friûl” incuintri di furlanetât cun comemorazion storiche de fondazion dal Stât Patriarcjâl, ricuart dai poetis Amelia Artico e Federico Morocutti, presentazion dai libris furlans publicâts tal 2014 a Tumieç. Moments musicâi cun Gigi Maieron. Iniziative inmaneât de Nuova Pro Loco Tolmezzo in colaborazion cu la Universitât de Tierce Etât de Cjargne, la Redazion “Ladins dal Friûl, “Union Scritôrs furlans” e la Aministrazion comunâl. Ae fin de serade piçul rinfresc.
MIERCUS AI 8 di AVRÎL
CIVIDÂT – Teatri comunâl Adelaide Ristori
Aes 10.30 – Presentazion dal libri “Il Diavolo e la Gubana/Il diaûl e al gubane” par cure de Biblioteche civiche cul finanziament de ARLeF, intervents di Chiara Carminati e Pia Valentini
JOIBE AI 9 di AVRÎL
SAN ZUAN DAL NADISON – Vile De Brandis
Aes 16.30 – La Biblioteche civiche Villa De Brandis e invide i fruts jenfri i 4 e i 10 agns a “Cumò ti conti”, storiis e contis par furlan. La jentrade e je libare e gratuite.
MERÊT DI TOMBE (fraz. Tombe) – ex latarie
Aes 19.30 – Presentazion dal libri “Celtic roads. Su lis olmis dai celtics” di Andrea Peressoni. Iniziative par cure de Associazion culturâl “La Grame”.
VINARS AI 10 di AVRÎL
SEDEAN – Biblioteche
Aes 16.30 – Inte suaze dal progjet “Nassûts par lei” la Aministrazion comunâl di Sedean e inmanee la iniziative “Besties? Yes: Best!”, une ore di conte pai fruts dai 3 ai 7 agns cun leturis par furlan.
CJARLINS
Aes 19.00 – Inte glesie di Cjarlins messe cul popul celebrade di pre Elia Leita e compagnade dal Grop Corâl di Cjarlins diret de M.e Giulia Zucchetto.
Aes 19.45 - Corteu cu la Gnove Bande di Cjarlins direte dal M.i. Flaviano Martinello e deposizion di un zei di rosis tal Monument ai Muarts in vuere par cure dal Grop Alpins di Cjarlins e intal Monument ai Muarts sul lavôr par cure dai Volontaris de Protezion civîl comunâl
Aes 20.30 (sale parochiâl) – Sunadis e cjantadis furlanis cu la partecipazion de Gnove Bande di Cjarlins e dal Grop Corâl di Cjarlins.
Otave edizion de consegne dal premi “Britule di Arint” promovude de Clape Culturâl di Cjarlins e Sarvâs e presentazion dal librut bilengâl furlan/talian “La Clape 2015”. Daspò licôf
S. DENÊL (Vilegnove) – Glesie di Sante Marie
Aes 20.30 – “Che il Signôr al fermi la vuere, che il gno ben torni al paîs” cjantis, leturis e pinsîrs par no dismenteâ, cu la partecipazion dal grop corâl Vôs di Vilegnove. Iniziative inmaneade de Biblioteche Guarneriane.
BASILIAN – Centri civic di Vile Zamparo
Aes 20.45 – Serade culturâl inmaneade dal Comun di Basilian dal titul “I volti spirituali del Friuli”: video-documentari di Marco D’Agostini.
FLAIBAN – Centri sociâl
Aes 20.45 – La Pro Flaibano in colaborazion cul Comun di Flaiban e inmanee “L’incuintri de vierte: 1077-2015, 938 agns de Patrie dal Friûl” omaç a Celso Cescutti, ilustri concitadin flaibanês, poete e musicist. Leture seniche dal Teatro Incerto cu la partecipazion dal grop vocâl feminîl “Euterpe” e de compagnie teatrâl “Picje e dispicje”, presentazion par cure dal dot. Flavio Vidoni.
SPILIMBERC – Teatri Miotto
Aes 21.00 – Spetacul teatrâl dal titul “Tre Zovini” par cure dal CSS di Udin. Scrit di Massimo Somaglino e Carlo Tolazzi, ispirât ae conte Na dì di vora di Novella Cantarutti e interpretât di Chiara Benedetti, Sara Rainis e Aida Talliente, cu la regjie di Massimo Somaglino.
Jentrade libare
SABIDE AI 11 di AVRÎL
MUÇANE – Sale parochiâl “San Vitale”
Aes 11.00 – “Li orbi de Mozana” spetacul teatrâl par cure dal Teatri Nazionâl Furlan (T.N.F.) pes scuelis mediis dai comuns di Muçane, Cjarlins e San Zorç di Noiâr.
Aes 18.30 – Presentazion dal libri “Li orbi de Mozana” cu la partecipazion dal autôr Renzo Casasola e dal dot. Roberto Tirelli. Daspò leturis senichis e moment musicâl par cure dai “Luna e un Quarto”.
VILDIVAR – Sale conseâr
Aes 20.30 – Il Comun di Vildivar cu la colaborazion de Pro Loco Romans di Vildivar “Lis Aghis” al presente “3 di Avrîl 1077 – La Patrie dal Friûl e il teritori”, une serade culturâl coordenade di Paolo Bortolussi cul intervent di Franco Gover che al contarà di “Chei di Pansìn” (Don Domenico, i inzegnîrs GianBattista e Giulio, il fisic Ettore Jr. de famee Pancini) e cu la partecipazion musicâl dal coro “Aghe Frescje” diret de Mestre Guerrina Virgili.
SAN ZUAN DAL NADISON – Sale polifunzionâl
Aes 20.30 – La Associazion Pro Loco “Pro San Giovanni” e organize la “Fieste Furlane”, cu la esibizion da grop teatrâl “Lis Anforis” di ‘Sevean. Inte ocasion a vignaran premiâts i buteghîrs e operadôrs economics che par tancj agns e àn savût tignî vive la lôr ativitât sul teritori. Ae fin cene furlane par ducj i partecipants.
DOMENIE AI 12 di AVRÎL
S. VÎT DI FEAGNE – ex Cjase Schiratti
Aes 18.00 – Serade culturâl inmaneade de Aministrazion comunâl cu la presentazion dal libri “Il segreto della biblioteca” di Fedora D’Angelo (un zâl scrit par talian e par furlan ambientât in Friûl).
CJASTEONS DES MURIS – Aree ricreative don Aldo Sepulcri
Aes 18.00 – Serade culturâl inmaneade dal Gruppo Teatro Concerto “Le Scuelute” cu la proiezion di doi filmâts dal progjet “Farcadice”. Audiovisîfs su la memorie de emigrazion furlane cu la regjie di Carlo Della Vedova e Luca Peresson (Colonia Caroya in Argjentine e Toronto in Canada).
LUNIS AI 13 di AVRÎL
TISANE – Centri Polifunzionâl
Aes 20.30 – Il Comun di Tisane al inmanee une serade culturâl cu la proiezion dal cine “Gli Ultimi” di David Maria Turoldo cul intervent critic di Giorgio Placereani dal CEC di Udin e il coment dal gjornalist dal Messaggero Veneto Nicola Cossar.
CODROIP – Biblioteche civiche Don Gilberto Pressacco
Aes 20.30 – “La COMUGNE n. 25” – imagjinis, contis e traduzions te riviste di leterature furlane contemporanie. Presentazion dal ultin numar de riviste leterarie in lenghe furlane (edizions Kappa Vu) par cure di Pauli Cantarut, leturis di Luca De Clara e Giacomo Trevisan.
MARTARS AI 14 di AVRÎL
LISTIZE – Vile Bellavitis
Aes 20.30 – Rievocazion de ricorence dai 3 di Avrîl dal 1077 e presentazion dal libri su Tiziano Tessitori, pari fondadôr de Regjon Friûl Vignesie Julie, curât dal prof. G. Ellero. Serade culturâl inmaneade de Aministrazion comunâl di Listize.
MIERCUS AI 15 di AVRÎL
LUCINîS – Sede centrâl C.R.A. (Sale Mons. Luigi Faidutti)
Aes 20.30 – La Associazion “Furlans dal Gurizan” in ocasion des celebrazions de Fieste de Patrie e organize une cunvigne cu la presentazion dal libri “G.I. Ascoli” de Golaine di studis sul Autonomisim dal Istitût ladin furlan “Pre Checo Placerean”, relazion par cure dal prof. G. Ellero e dibatit cui partecipants.
SABIDE AI 18 di AVRÎL
CODROIP – Teatri civic Benois-De Cecco
Aes 9.00 – “MARILENGHE & MARISCUELE – seconde zornade de scuele furlane” Seminari par cure dal Comun di Codroip, dal Istitût comprensîf di Codroip e de Societât Filologjiche Furlane. Daspò dai salûts des autoritâts, intervents di Rosalba Perini, dal dot. Mario Dutto, president dal Comitât sientific IPRASE di Trent e di Sara Moling dal Istitût Ladin “Micurà de Rü”.
La seconde part dai lavôrs (des 11.15 aes 13.00) di davuelzarà lì de Biblioteche civiche Don Gilbero Pressacco cun laboratoris didatics.
LUNIS AI 20 di AVRÎL
CODROIP – Biblioteche civiche Don Gilberto Pressacco
Aes 20.30 – “Nuie al è pierdût” –Savês, tradizions, crodincis e religjositât intun Friûl antîc e savi. Presentazion dal libri di Guido Sut cui cuadris dal pitôr Otto D’Angelo (Chiandetti editôr) par cure de Associazion “I Viandants” di Basilian
LUNIS AI 27 di AVRÎL
CODROIP – Biblioteche civiche Don Gilberto Pressacco
Aes 20.30 – “Art e glesie in Friûl” di Luzian Verone – Un viaç straordenari te storie de art sacre in Friûl. Presentazion dal libri (Societât Filologjiche Furlane) par cure di Gabriele Zanello, natîf di Mortean e docent di storie e filosofie tal Liceu di Codroip.
MIERCUS AI 29 di AVRÎL
UDIN – ‘Seminari arcivescovîl (sale ex Scrosoppi)
Aes 15.30 – Il circul culturâl Valussi al inmanee une conference sul teme “Furlan: lenghe o dialet?”. Al fevelarà il professôr Franco Finco.

robotstxt: allowed

filter: keep


text:
AUSTRIE. Inovâl dal simbul de minorance slovene in Carinzie
600 agns fa si è davuelte la ultime intronizazion dai princips carinzians
Ogni minorance e à i siei simbui che cualchi volte a puedin ancje cjapâ il puest de lenghe o de culture pierdude. Ben cognossudis a son lis bandieris dai bascs, dai catalans o chê de minorance corse, ma ancje la bandiere dal Friûl cu la acuile zale e je une vore presinte in Friûl: dificil no viodile, nancje par un turist austriac in strade viers Lignan.
Il ”Clap dal princip” (”Fürstenstein”; par sloven ”knežji kamen”) al è considerât il simbul dai slovens de Carinzie, inlidrisât te lôr storie. Viodût che chel clap - di precîs si trate di un tron fat di clap – si stime tant che segn di presince storiche autoctone dai slovens in chest teritori.
Chest tron è stimât tor il secul IX. Il fat plui impuartant al è che par dut il timp fin al an 1414, alore duncje 600 agns fa, la lenghe uficiâl che e fo doprade inte cerimonie di intronizazion e fo chê slovene. Mantignî la cerimonie slave ancje daspò il 820, cuant che la »Karantania«, o ben la Carinzie medievâl, e divignì une contee franche cuntun strât di minût feudataris todescs, al dimostre che i sovrans francs a àn volût o a son stâts costrets a vê un rapuart plui diret cu la popolazion autoctone slovene, propit doprant la lenghe de int locâl.
Ai 18 di Març dal 1414 si è davuelzude la ultime intronizazion dai princips. Il Clap dal princip, che si cjate dal 2006 te sale dai stemis, al è il simbul principâl de storie de Carinzie. Al è un monument de storie comune dai doi grups etnics in Carinzie, pe minorance slovene une vore impuartant parcè che al da testemoneance dal fat che i slovens a son une part costitutive di chest paîs dilunci secui.
In relazion a chest venerabil inovâl de intronizazion, il Consei Nazionâl dai slovens in Carinzie al clame la atenzion a chest fat storic impuartant che al mostre la grande culture democratiche di cheste zone e la presince uficiâl de lenghe slovene.
Daûr cheste tradizion storiche, il Consei al domande une riforme de costituzion carinziane: ”O vin la oportunitât uniche che i slovens a sedin rispietâts inte gnove costituzion provinciâl tant che une entitât che no dome e à fat part de storie di cheste zone, ma che e podarès jessi ancje un partner integrant de societât carinziane di vuê.”
***
La carinziane slovene Angelika Mlinar prin candidât dal partît NEOS
Angelika Mlinar che tal an passât e je stade elete tant che prime slovene rapresentante dal gnûf partît liberâl Neos / Gnove Austrie al parlament austriac a Viene, e à acetade une gnove sfide. I gjestôrs dai Neos le àn sielzude tant che candidade principâl dal partît tes elezions di Mai pal Parlament european. Il Consei Nazionâl dai slovens de Carinzie al à scrit su la sô nomine che “i carinzians slovens, e dutis lis minorancis etnichis in Austrie ma ancje chês altris comunitâts etnichis in Europe a vuadagnaran plui pês politic, viodût che i desideris e lis dibisugnis des comunitâts etnichis che a domandin une legjislazion di protezion plui eficiente a varan cu la dotore Mlinar une vôs une vore autentiche.”
Angelika Mlinar e je nassude ai 29 di Jugn dal 1970 in Carinzie, a Altendorf (Stara Vas).
Ben adore si alce in pîts pai dirits dal grup etnic. Cun di plui si è impegnade pe avualance des feminis. Daspò vê completât i siei studis ae Universitât di Salisburc, Mlinar e à finît il Master te American University di Washington. Tal 2009 e 2010 e je stade Segretari Gjenerâl dal Consei dai slovens in Carinzie. In cualitât di membri dal Parlament austriac e à fat il zurament ai 29 di Novembar dal 2013 in lenghe slovene. Cun di plui. ogni discors in parlament al tache e si siere cuntun salût in lenghe mari. ❚
Janez Erat


text:
MAF in corse, Friûl Diferent in riflession
Oris frenetichis di tratativis e riunions. I sherpa dal Maf, i delegâts teritoriâi, a son in azion jenfri listis e acuardis di firmâ. Ancje il “Moviment autonomist furlan” al corarà in chestis elezions aministrativis dai 25 di Mai. “Si presentarin scuasi in ducj i comuns, ma stin ancjemò tratant sul dulà e in ce forme. La che al sarà pussibil o cirarìn di lâ di bessôi, in alternative o strenzerin aleancis cun altris grops politics o listis civichis. Nissune preclusion, nancje sul colôr dai partîts. Dut al sarà leât a situazions puntuâls”, e sclarìs Valeria Grillo, la presidente. Plui che la politiche tal sens tradizionâl, al sarà prioritari il ben dal comun, la int, il puest, lis esigjencis dal teritori. La ex conseire provinciâl no nus à volût ancjemò anticipâ ni furnî i nons e i lûcs, stant che dut al è ancjemò in pîts. Sul program, invezit, si son definidis trê liniis di azion compagnis dapardut, gjenerâls. Un: lenghe furlane. “Pandi sul teritori la marilenghe e la sô culture, puartant indevant i progjets finalizâts ae tutele de identitât furlane”. Doi. No ae fusion jenfri i comuns. “O sin par mantignî lis specificitâts dai piçui, lis identitâts teritoriâls. Chest nol esclût che i servizis, invezit, a puedin ancje jessi consorziâts o organizâts in colaborazion fra plui ents”. Trê. Miôr gjestion economiche. “Vê pocjis risorsis, no vûl dî disperâsi: si puedin distès disvilupâ oportunitât e ocasions, cence vaî il muart. Un esempli? O pensi aes fameis in dificoltât che un comun al pues judâ e che a podaressin tornâ il jutori ricevût traviers di formis di volontariât a pro de comunitât”, e spieghe Grillo.
Par cualchidun che al cor, altris a son ferms. O miôr: “Tal mieç di une fase di confront”, a disin chei di “Friûl diferent”. Chest moviment al è in plene fase riflessive. “O stin pensant – al sclarìs un dai doi puartevôs, Luca Peresson - in ce maniere doprâ chel model che al è stât puartât indevant cu lis ultimis elezions regjonâls. E chest al valarà ancje pes europeanis. In ce maniere fâlu, dut câs, al è un discors dut di frontâ e sclarî. In chest moment no vin listis di “Friûl diferent” in pîts, ma la azion politiche e continue, si puartâ indevant il discors di sensibilizazion de int”. Aes Regjonâls dal 2013, il moviment al veve dât la poie a singui candidâts di altris listis. “O sostignìn – al dîs Peresson - une democrazie di prossimât, dulà che la rapresentance e sedi une vore peade ai aspiets des comunitâts e cuntune comunitât furlane une vore consapevule e cussiente des sôs problematichis. Vonde a une politiche viodude come un tirâsi fûr dal aspiet sociâl e di partecipazion. E à di tornâ tal mieç de int”. Cussì pes elezions europeanis. “Al è evident che une Europe che e sedi efetivementri Europe dai popui, che nô o crodìn, no à sens se no vedi presint realtâts come chês des minorancis linguistichis”. Cemût che “Friûl diferent” al intint fâ sintî lis vôs dai piçui popui a Strasburc al è ancjemò masse adore par capîlu. ❚
✒ Oscar Puntel


text:
Vuê ai 3 di Avrîl dal 2011 aes 7 sore sere e scomence la leture continuade de Bibie in lenghe furlane. Un event unic par une lenghe minorizade come la nestre. O podarês viodi la leture, che e larà indenant par une setemane dì e gnot, in direte achì. Ve cemût che pre Antoni Beline, tradutôr principâl de Bibie par furlan, al ricuardave la intuizion vude di pre Checo Placerean cuant che intai agns ’70 dal Nûfcent al à tacade la vore di traduzion.
“Cuntune espression une vore sauride (pre Checo n.d.r) al diseve che 'un popul cu la Bibie al è un popul cul cjapiel sul cjâf'. Chel che al à il cjapiel in man pal solit al scugne slungjâlu par lâ a cirî la caritât. Une robe indegne di un popul e di Chel che al à intes sôs mans misteriosis i nestris distins. Cu la sô traduzion, pre Checo al intindeve dâi dignitât al nestri popul (..). Almancul in glesie i furlans a vevin di jentrâ cu la lôr muse, culture, identitât, unicitât. Almancul in glesie no vevin di cjatâ chês puartis sieradis, reâls e alegorichis, che ju escludevin dai uficis, de scuele, dai puescj impuartants de lôr vite. Te cjase di Diu a vevin dirit di jentrâ come ducj, cun umiltât ma ancje cun dignitât. (…) Une operazion culturâl, religjose, umane , politiche, un fat di fede e di provocazion, un grant event che al varès segnât il popul furlan.”


text:
Calendari
Il calendari al è un mût di dividi il timp dant dai nons ai periodis di timp, par solit ai dîs. I nons a son lis datis dal calendari.
La plui part dai calendaris e je nassude su di une fonde astronimiche, o vin:
- Calendaris solârs: che a tegnin cont dal periodi che la Tiere e sta par zirâ ator dal soreli (un 365 dîs), par esempli il vieli calendari egjizian.
- Calendaris lunârs: che a tegnin cont dai ciclis lunârs (354 dîs dividûts in 12 mês), par esempli il calendari musulman.
- Calendaris lunârs solârs: cuntune durade compagne dal calendari solâr ma che a tegnin cont istès des fasis lunârs, par esempli il calendari ebraic.
Leâts al calendari, oltri che ae date, a son il concet di dì, di setemane, di mês e di an.


text:
O ai tacât chest blog za fa doi agns par contâ un pôc des Gjermaniis e de mê esperience, di furlan migrant, di viodi il mont e il Friûl di cheste prospietive 'esterne'. Di chel moment a son sucedudis tantis robis, ancje te mê vite, che mi an puartât, par esempli, di une tiere di lenghe todescje a une altre, a chê simil, ma ancje difarente. Di zaromai plui di cualchi mês no rivi a tignî il blog 'vitâl', e duncje o ai decidût, cun vuê, di sierâlu, al mancul in vie provisorie. A cui che par interès o par câs mi à let e al à 'fevelât' cun me o pant dut il gno agrât. Un mandi de Stirie!
Mittwoch, 14. Oktober 2009
Mandi...
Eingestellt von Luche um Mittwoch, Oktober 14, 2009 10 Kommentare
Labels: fin dal blog, mandi
Dienstag, 22. September 2009
Mandi Novella!
O lei dome vuê che vinars di gnot e je muarte la grande poete, scritore e inteletuale furlane Novella Cantarutti. O ai amât tantis sôs puisiis, che a son, secont me, jenfri lis plui bielis de literadure furlane. Une muart che e lasse un grant vueit tal mont de culture dal Friûl. Mandi, Novella!
Eingestellt von Luche um Dienstag, September 22, 2009 0 Kommentare
Labels: corot, culture furlane, Novella Cantarutti
Mittwoch, 29. Juli 2009
Sudtirol e Austrie
Grant scandul al à fat in chei dîs chi in Austrie la propueste di Martin Graf, Nationalratspräsident de FPÖ, che intune interviste a Die Presse (la gnove e je ripuartade ancje in Gjermanie de Süddeutsche Zeitung) al domande che tal Sudtirol si fasial un referendum par domandâ se il popul al vûl tornâ cu la Austrie. Graf al fevele di 'dirit di autodeterminazion' dai todescs (= Deutsche) dal Sudtirol, che a àn, a so dî, lenghe e culture comun cul rest de Austrie. Intune interviste a Der Standard, il Landeshauptmann dal Sudtirol, Durnwalder (che si autodefinis 'rapresentant de minorance austriache'), al dîs che in chest moment un consens par un passaç ae Austrie nol è, ma che lavorânt al podarès ancje vignî - a condizion che il Sudtirol al mantegni lis autonomiis che al à in Italie, e che a son plui grandis di chês dai singui Bundesländer austriacs. La propueste di Graf e à fat und davuei intal mont politic austriac, e tancj a domandin (par chest, ma ancje par altris motîfs) che al si dimeti o che lu parin vie. Ma chest al é un altri discors. No mi pâr che la gnove e sedi rivade in Italie, almancul no le ai viodude, cussì o pues nome fevelâ di cualchi reazion chi: dai comments di tancj letôrs al salte fûr un pont interessant, ven a stâi se i Sudtirolês a si sintin 'austriacs', stant che colte che il Sudtirol al jere un toc de Austrie, chest sintiment nazionâl ancjemò nol jere. Ancje ricercjis sociolinguistichis, come chê di Kristian Naglo, a somein di mostrâ che in Sudtirol si à un fuart sintiment identitari sudtirolês, ma no austriac (ni talian), robe che si manifeste ancje tal doprâ la varietât locâl di todesc in maniere dimostrative. Une cuestion interessant, chê de identitât e de identificazion, soredut intune situazion complicade come chê dal Sudtirol. E se un referendum cussì si fasessi in Friûl?
Eingestellt von Luche um Mittwoch, Juli 29, 2009 4 Kommentare
Labels: Austrie, Friûl, identificazion, identitât, Sudtirol
Freitag, 5. Juni 2009
Confins
Il G8 al ven in Italie, e za une des plui grandis concuistis de Europe comunitarie e ven 'fermade'. Si suspendarà par i dîs dal G8 il tratât di Schengen, che al permet la mobilitât libare intai paîs de UE. Justamentri - par me - al proteste Lojze Peterle, vicepresident dal PPE in Europe. Juste in chei dîs chi, che si votin i representants dai nestris paîs in Europe, o metin in discussion un dai principis de EU, il fat che al sedi un teritori comunitari viert, no sierât di confins nazionâi di stamp rinascimentâl... e il nemì al somee rivâ simpri dal 'forest' e nô o vin di parâsi di lui... une sconfite dal pinsîr european, une sconfite de Europe des comunitâts e dai citadins...
Eingestellt von Luche um Freitag, Juni 05, 2009 4 Kommentare
Labels: confins, Europe, Schengen, Union Europeane
Donnerstag, 21. Mai 2009
Corot par Lelo Cjanton
Dome vuê o sint che al è muart Lelo Cjanton, zaromai ai 18 di Mai. Grande figure di inteletuâl, poete, scritôr e furlanist, Lelo Cjanton al à fat tant pal Friûl e pal furlan. La sô muart e je une pierdite pal Friûl - ma i siei insegnaments o speri che a restin... cungjò Lelo!
Eingestellt von Luche um Donnerstag, Mai 21, 2009 0 Kommentare
Labels: corot, Friûl, Lelo Cjanton
Mittwoch, 6. Mai 2009
Olmis furlanis inte gnove patrie
Eingestellt von Luche um Mittwoch, Mai 06, 2009 0 Kommentare
Labels: Friûl, Graz, olmis de storie
Montag, 20. April 2009
Cungjò, gnagne Taresine
E un altri toc di famee, un altri toc di storie di migrazion al va. E je muarte Taresine, la viele gnagne Taresine, di une vite in France, partide fantate e mai tornade. Muarte in chel biel paîs dal Sud de France, intratant che lis sôs dôs sûrs restadis (o tornadis) in Friûl a cirivin, daspò tancj agns, di lâ a saludâle pe ultime volte. E à sierade une vite no facile, cun tancj dolôrs e tantis pierditis, di chê de tiere a chê dal om, san e furlan, muart zovin in chê maladete migrazion. Ma une vite frontade cun gust e gjonde di vivi, cun fuarce, serenitât e caratar. Le ai viodude tantis voltis, di canai, colte che e veve ancjemò la fuarce di passâ pal Friûl par cualchi dì, e une uniche volte a cjase sô in France, la prime volte che ai viodude la migrazion furlane di une volte di persone, in lûc. Ti saludi, gnagne Taresine, che Diu ti cjoli cun se e ti regali la vite eterne che tu mertis.
Eingestellt von Luche um Montag, April 20, 2009 0 Kommentare
Labels: corot, France, Furlans pal mont, gnagne, migrazion, muart


text:
Search Document/Files:
047 DAL TRONCO DI JESSE - PARROCCHIA DI PIAMBORNO
- speed 4,234 Kb/s
047 dal tronco di jesse - parrocchia di piamborno.PDF
- speed 2,578 Kb/s
047 dal tronco di jesse - parrocchia di piamborno.pdf
- speed 1,678 Kb/s
047-dal-tronco-di-jesse-parrocchia-di-piamborno.pdf
Dal Tronco Di Jesse (47) Dal tronco di Jesse Sol Re germoglierà Do Sol un nuovo virgulto domani Do Sol Re .... Document manual guide047 dal tronco di jesse - parrocchia di piamborno Download Document manual file: 047-dal-tronco-di-jesse-parrocchia-di-piamborno.pdf, Get acces download file Filename: 047-dal-tronco-di-jesse.pdf with free available


text:
15/03/10
La Italie come la Cine?
O leìn sul sît de agjenzie reuters che lis lenghis des 56 minorancis linguistichis ricognossudis de Cine a son in pericul di estinzion par vie de politiche di assimilazion metude in vore dal regjim di Pechin. In particolâr la imposizion di bande dal Stât cinês dal mandarin tant che uniche lenghe di podê doprâ inte scuele e je une des resons plui fuartis di preocupazion pe lôr sorevivence. Par dî la veretât, se o cjalìn al spazi che i ven lassât al furlan a scuele (e no dome li), no nus somee che il Stât talian si compuarti cetant miôr dal regjim cinês cu lis sôs minorancis linguistichis.
Nessun commento:
Iscriviti a: Commenti sul post (Atom)


text:
11 di Jugn
Il 11 di Jugn e je la 162° zornade dal Calendari Gregorian, (la 163° se l'an al è bisest). A mancjin 203 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 1366 - Sot il patriarcje Marquart a ven mandade fûr la prime part de Costitutiones Patriae Forijulii che al restarà a la fonde dal dirit furlan fin al secul XVIII
Vie pal mont[cambie | modifiche il codiç]
- 1184 p.d.C. - Vuere di Troie: Troie e ven sachegiade, secont dai calcui di Eratosten
- 1580 - Juan de Garay al fonde Buenos Aires, capitâl de Argjentine
- 1788 - L'esploradôr rus Gerasim Izmailov al rive in Alaska
- 1963 - Il monac budist Thich Quang Duc si dà fûc intune trafficade crosere di Saigon, par proteste cuintri de mancjance di libertât religjose tal Vietnam dal Sud
Nassûts vuê[cambie | modifiche il codiç]
- 1864 - Richard Strauss, mestri e compositôr todesc († 1949)
- 1910 - Jacques-Yves Cousteau, esploradôr e inventôr francês († 1997)
Muarts vuê[cambie | modifiche il codiç]
- 323 p.d.C - Alessandri il grant, re dai Macedons
- 1858 - Klemens Wenzel von Metternich, statist austriac


text:
Po ben, di trop che i doi concets a sedin leâts e in ce maniere, si fevele tun libri che al ven presentât propit vuê, joibe ai 19 di Jugn, a Udin. Di fat, a sîs sot sere (18.00), in sale Ajace, si presente il libri di Marco Stolfo “Lingue minoritarie e unità europea. La ‘Carta di Strasburgo’ del 1981”. La iniziative, che si insuaze tai incuintris cui autôrs inmaneâts de Biblioteche civiche Joppi di Udin, e à la poie ancje dal assessorât comunâl pe culture e dal Club Unesco di Udin.
Il test al sarà presentât, in plui dal autôr, dai professôrs Silvana Schiavi Fachin e Claudio Cressati de Universitât dal Friûl.


text:
23/11/12
Cemût sino cu la metude in vore de leç sul furlan?
Doman, sabide ai 24 di Novembar, alì dal Auditorium dal palaç de Regjon a Udin si ten la prime conference regjonâl su la lenghe furlane. Un apontament previodût de leç 29 dal 2007 sul furlan cun chê di fâ il pont su la metude in vore de leç e di fâ indenant propuestis par svilupâ miôr lis azions di politiche linguistiche.
Ogni discussion e riscje però di deventâ sterpe se no si lasse di bande ogni tentazion di stamp eletoralistic e no si partìs di un esam atent di ce che si à fat fin cumò par meti in vore la leç. Par chest il Comitât 482, su la fonde dei elements cjapâts sù intant de sô ativitât di control sul rispiet des leçs di tutele e di promozion des lenghis minorizadis, al à cirût di meti jù un cuadri dal nivel di metude in vore de leç 29 dal 2007. Il cuadri che indi ven fûr nol è par nuie biel. Par dâi une voglade plui in detai baste dâ un cuc achì.
Nessun commento:
Iscriviti a: Commenti sul post (Atom)


text:
Risorsis e servizis gnûfs sul sît de ARLeF
Tal pustot dal imobilisim e dal disinterès de politiche su dut ce che al inten la ultime reson di specialitât de nestre Regjon, ven a stâi il plurilinguisim, la Agjenzie Regjonâl pe Lenghe Furlane nus confuarte un pôc insiorant il so sît internet www.arlef.it.
Plui pagjinis che a pontin ae multimedialitât, par fâ viodi e sintî la vitalitât di une lenghe vive. Si slargje ancje la ufierte pai ents locâi, indreçade soredut aes traduzions.
A son stadis zontadis pagjinis dulà che si puedin scoltâ cjançons par furlan che a van dal pop, al rock, ae musiche tradizionâl, eletroniche, ae cjançon di autôr o ancje intervistis. Te sezion “Video” a son siet categoriis cun produzions cinematografichis e servizis su culture, sport, didatiche de marilenghe e v.i. Si à pensât ancje ai fruts cuntune sezion di pueste siore di materiâl didatic cetant util tant che supuart al insegnament de marilenghe ai plui piçui.
Il portâl de Arlef, curât pe part tecniche e grafiche de agjenzie udinese direWeb, al jere za un biel esempli di presince dal furlan su la Rêt, cun pagjinis dinamichis e une grafiche moderne, tant che za l’an passât tal nestri sfuei o vevin contât de vincite di premis impuartants tal setôr dal web.
Dut câs, vie dal portâl, la Agjenzie e à ancje une pagjine su Facebook e une su Twitter, i social network plui bocons e doprâts. La presince su chescj sîts e je tignude tant che impuartante e, par chest, inzornaments a ‘nd è ogni dì. Lis gnovis e i leams publicâts a integnin chês altris comunitâts nazionâls e linguistichis cence stât ator pal mont.
Il president dal ent, Lorenzo Fabbro, al è sigûr che chescj canâi a sedin vuê i plui adats par promovi la nestre lenghe, te sperance di rivâ a tirâ dongje materiâi utii e interessants che, par solit, si fâs fature a cjatâ. Par chest al è stât domandât materiâl che al jere za pront sei al Ateneu furlan che a produtôrs indipendents e associazions. Dut il materiâl cjariât al è compagnât di une schede cun informazions sui contignûts pai utents. Cul mês di Setembar si zontarà ancje une sezion specifiche dedicade ai neogjenitôrs, cun scrits, video e un blog gjestît di une esperte tal cjamp dal bilinguisim. ❚
✒ Michele Calligaris


text:
Dibatit a Cividât, l’Europarlamentâr dal SVP Dorfmann: «autonomie no par fuarce positive: bisugne fâ robis di sest»
Vinars di sere ai 7 di Novembar si è davuelte a Cividât li dal centri Sant Francesc la cunvigne intitulade “Fevelant di autonomie”, un dai incuintris de rassegne “Gnots Furlanis 2014” organizâts de associazion La Grame, in chest câs organizât adun cul Front Furlan e la pro loco di Cividât. La serade no jere dentri dal program di Laboratori di Autonomie, ma us è contìn par vie che l’argoment al è chel e parcè che son vignudis fûr robis interessantis. La forme e je stade chê di un incuintri-dibatit cul Europarlamentâr Herbert Dorfmann. Presints cun lui “daûr dal taulin” il conseîr regjonâl de Slovenska Skupnost Igor Gabrovec e il conseîr provinciâl Federico Simeoni dal Front Furlan, il dut vuidât dal moderadôr Giovanni Stocco.
Tal sô intervent Herbert Dorfmann, dopo un ricuart dai 25 agns de colade dal mûr di Berlin, al dîs chel che al è par lui la autonomie, ven a stâi il principi de sussidiaretât, dulà che ogni decision e à il plui pussibil jessi fate buine al nivel plui piçul, il plui pussibil dongje de int. Ma no je par fuarce il model miôr: e je une oportunitât. Al fâs di fat il confront cun la autonomie speciâl di regjons tant che Trentin-Sud Tirôl e Friûl, e une come la Sicilie, cun spesis aromai fûr di control. «La autonomie no puarte par fuarce bon stâ», al dîs citant il resint libri dal professôr Gianfranco Cerea “Le autonomie speciali. Le vicende e i possibili sviluppi dell’altro regionalismo”, li che si fâs un confront jenfri il Pil des variis regjons in diviars periodos storics dulà che si viôt che dopo la “specialitât” cualchidune e à vuadagnât, aprofitant de oportunitât apont, e cualchidune pierdût.
A la domande se al sarès pussibil e in ce maniere rivolzisi ae Union Europeane par viodi tutelâts i dirits de comunitât furlane, par esempli te atuazion plene de leç 482 tal cjamp de scuele, al à dit che nol è di spietâsi cuissà ce in chest moment. No dome a son pocjis lis risorsis che si spindin pes lenghis storichis minorizadis rispiet a chês dai Stâts che componin la UE, ma adiriture tancj membris a son contraris su la tutele, par pôre di chei che a clamin i “piçui nazionalisims”.
Federico Simeoni al à fevelât in gjenerâl de situazion, avonde lamie, de autonomie dal Friûl fasint ancje un excursus storic sul Friûl e su cemût che si è rivâts ae situazion di vuê.
Tal sô intervent, Igor Gabrovec fevelant di partîts autonomiscj di çoc furlanist, si è mostrât viert a une colaborazion, ma su la scjarsetât dal lôr podê al à dit che il probleme a son i furlans che e varessin di vê plui cussience di jessi popul e de lôr storie, «ma no son robis che a cressin in pôc timp». Come esempli al cite che in Regjon la scuasit totalitât dai conseîrs furlans no fevelin in marilenghe cuant che a son in Consei, par fevelâlu a sbreghebalon subit dopo al bar. A proposit di une elaborazion de autonomie che podarès vignî dai partîts talians, al sosten che ancje se organizâts a nivel locâl, chei a rispuindin simpri a logjichis romanis e duncje nol è di spietâsi cuissà ce.
In code de serade, devant dai ospits, une barufe jenfri chei dal Front Furlan: di une bande Federico Simeoni, di chê altre il gnûf president Mirco Rossi cun daûr altris de sô stesse linee tal public. Propit la perfete spie dal parcè che in Friûl no vin un partît autonomist fuart e madûr: bulos! ❚
Dree Venier


text:
MUSIS DI…FACEBOOK. Une Cjargne amade… ancje sui social
La Patrie dal Friûl e je aromai passe di un an che à inviât la sô pagjine Facebook. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. E cussì al capite di incuintrâ cualchi realtât interessante…
2000 adesions (i “mi piace”) in pôc plui di trê mês, une alte percentuâl di difusion dai contignûts (i “ne parlano”), une partecipazion vivarose de bande dai letôrs: “Mandi amata Carnia” e je la pagjine Facebook a teme Friûl che e à vût la plui grande incressite tai ultins timps. La formule? Une pagjine li che si fasin viodi imagjinis de Cjargne: fotos di epoche o di paisaçs (di une volte o di cumò), cence tancj coments. Lin a viodi cui sono i ideatôrs, cuntune interviste coletive.
✽✽✽
Mandi, …amata Carnia! Cui aministrie la pagjine e cemût ise nassude la idee?
O sin Stefano Giacometti, nassût a Palme, doi fîs, di pari cjargnel e cuntun grant amôr par chê tiere che cumò al vîf e al lavore a Formigine (MO), Maria Teresa Chiussi nassude a Tumieç, doi fîs, che e je a stâ a Dimplan, e Alberto Soravito nassût e che al è a stâ a Liariis di Davâr, fotograf. Ducj insiemit o ministrìn la pagjine cun impegn, cun chel pôc timp che o vin a disposizion, e cun tante sodisfazion.
La pagjine Mandi Amata Carnia e nas di un progjet che Stefano al tacât agns fa in ricuart dal pari Renzo, che nus à lassâts masse adore. Tal imprin al jere un sît web e dopo si è trasferît su Facebook par rivâ a plui int. Il spirt dal progjet al è cirî di pandi, cu lis imagjinis e i suns, i sintiments che une tiere come la Cjargne e je in grât di regalâ a cui che le vîf o che le à vivude in cualsisei mût, in cualsisei moment. Une fotografie de Cjargne e rive adore di stiçâ, in cui che le rimire, vôs, colôrs, ombris lontanis, sgrufuiadis in fonts dal cûr, ma no dismenteadis. Opûr cuant che o leìn alc scrit par cjargnel, nus ven di fâ bocje di ridi ancje cuant che o sin lontans centenârs di chilometris de Cjargne. O volevin fâ sinti ducj a cjase, cu la int che tu âs simpri vût dongje e tu i âs simpri vulût ben, parmîs dai lûcs che lôr a àn simpri batût.
–––
O sês rivâts a tirâ dongje tante int che us jude a meti foto e ricuarts, cognosseviso cualchidun al inizi o sono rivâts dongje cul passeperaule?
Tal imprin a son stadis cjamadis fotos di periodos estîfs e di vacance, imagjinis nestris, fotos scatadis torseonant pe Cjargne. Po dopo, cul lâ dal timp, i “amîs” de pagjine a àn tacât a contribuî lôr al progjet mandant ogni dì materiâl e coments. Determinant al è stât l’apuart di Maria Teresa: in gracie des sôs fotos su la vecje Cjargne la pagjine e à vût un biel sburt, e nus ripuarte ducj a la memorie dai timps lâts. Alberto, invezit, autôr di fotos bielonis, nus ripuarte a la Cjargne di vuê, come che e je, arude, e chest nus plâs une vore.
–––
Ce aial plui sucès: lis foto di epoche, i paisaçs, notiziis…
Dal sigûr lis fotos di une volte a àn plui sucès di ches altris. No par nuie la plui part di chei che nus seguissin a àn une etât jenfri i 34 e i 64 agns, ancje se tai ultins timps o vin un biel 8% di zovins fra i 26 e i 34 e un 5% di visitadôrs di 18 a 24 agns interessantonon. Lis feminis, nancje a dîlu, a son il 54% dal totâl, ma ce volêso fâ… no si pues vê dut!
–––
Mi contaiso di une robe che e à vût sucès e no si spietavis?
Chê robe e je propit “Mandi Amata Carnia”, che je nassude cence pretesis ancje se nus à dât un biel riscuintri. Forsit però dentri di nô o speravin di rivâ al centri dai sentiments, dal cûr, de emozion. Il pandi il ricuart traviers lis imagjinis e cjatâ un cussì bon acet, nus à scaturîts e o ringraziìn pardabon di cûr ducj par chest grant regâl.
–––
Mi someee che la partecipazion par cheste pagjine e testemonei un grant amôr pe Cjargne, che invezit e ven trascurade de istituzions, voaltris ce idee si sêso fats de situazion?
In chest spazi si ocupìn dome di emozions, no fasìn riferiment a nissune cuistion socio-politiche, no sin bogns e dut câs nol è chest che o volìn fâ. Al reste il fat che cui che nus seguìs al pant un profont amôr pe sô tiere e o crôt che chest al vedi di fâ rifleti i cui che al à cierts compits.
–––
O doprais pôc il furlan, o dut câs la variant cjargnele, parcè?
In cont dal furlan, Stiefin al alce lis mans: vie di tant dal Friûl, si cjate miôr cul dialet emilian. Maria Teresa par solit te descrizions e dopre la lenghe taliane parcè che i ven plui naturâl e plui facil. Se al covente o se alc al è dificil di rindi par talian, e dopre il furlan cence fastidis, che dut câs e reste la sô lenghe dai afiets.
–––
Seont voaltris Facebook e i social puedino judâ lis piçulis lenghis?
Dal sigûr! Stiefin di cuant che al è su Facebook al è rivât a rispuindi a cheste interviste cun domandis par furlan cence vê bisugne dal vocabolari. Ancje par Teresa al è util parcè che l’imprest al è sempliç e imediât tant che une cjacarade fra amîs e duncje al devente naturâl esprimisi come che si pense: par furlan, juste apont. Cun cualchi amì che al è lontan jê e comuniche dome par furlan e al è biel.
Mandi a ducj! Maria Teresa, Stefano e Alberto ❚
Dree Venier


text:
Glesie furlane, Popul di Diu
Dilunc des vicendis storichis, si presentin situazions ordenariis, in dut e par dut similis a tancj altris ats, ma che a cjapin un significât speciâl: la presentazion di bande di un rigorôs munic agostinian di 95 tesis teologjichis – procedure solite te universitât di chel timp – e fasè svoltâ in maniere epocâl lis vicendis no dome religjosis de Europe moderne, tant che la vilie de fieste dai Sants dal 1517 e je deventade no dome la frontiere tra dôs etis, ma ancje l’inizi di chê che o sin usâts a definî la “modernitât” religjose. No vin di vê pôre di paragonâ lis vicendis dal nestri microcosmi furlan cun events ben plui clamorôs: ai 28 di Avost dal 1974 – juste cuarante agns indaûr – un trop di predis cjargnei al lassave sul altâr de Prepositure di Sant Pieri un document curt dulà che al jere palesât il disacuardi cu la decision dal Arcivescul Battisti di improibî la celebrazion de messe par furlan. Intune esegjesi rigorose al test dal Bon Pastôr dal cjapitul X dal vanzeli di Zuan – “lis pioris a scoltin la sô vôs” – chei predis a rivendicavin il dirit di doprâ il furlan te liturgjie, sore dut parcè che “la lenghe e pant un mût di pensâ, di resonâ, di vivi. E je une espression di dute la vite di un popul, presint e passade“. Chê date, par convenzion, e je stade individuade, cun buine reson, tant che moment de nassite di Glesie Furlane, une des espressions principâls – se no chê principâl – de vite eclesiâl furlane. Formade di predis e di laics – in adesion al detât conciliâr che al dîs che la Glesie e je fondamentalmentri “Popul di Diu” – chel moviment al à segnât par cuasi mieç secul la interie vite furlane, tai siei aspiets plui particolârs, sostignint lis bataiis plui iluminadis pal ricognossiment de proprie identitât, intindude no intun sens esclusîf (furlans si è par vocazion – come che e certifiche la nestre tormentade storie di invasions, sorestants forescj, presincis di isulis aloglotis di talians, slovens, todescs –, no par jus sanguinis o jus soli), ma intun sens ospitâl e inclusîf, che al rapresente la maniere plui razionâl par frontâ cun dicerniment i procès invasîfs di globalizazion e massificazion. Ilustrade di personaçs di prin plan de culture furlane tant che pre Checo Placerean e pre Toni Beline, Glesie Furlane si è inlidrisade simpri plui tal profont te nestre storie: tant che unic esempli, mi limiti a ricuardâ chel straordenari coinvolziment tal procès di ricostruzion dal Friûl taramotât, un autentic “rinassiment” materiâl e spirtuâl alimentât de coralitât de partecipazion popolâr. Dongje dai grancj events, al sta però l’impegn costant tal cuotidian, come che a certifichin i regolârs incuintris culturâi e eclesiâi te Plêf di Vençon e la ativitât cence padin de produzion librarie, coronade cul dâ inizi a la straoredenarie Opera omnia di pre Beline. Dut câs cuarante agns a son une etât critiche, chê dulà che, vignint mancul lis fuarcis dopradis fin chi par rompi la tiere tal Vignâl dal Signôr, al è necessari proviodi di cirî gnûfs operaris, di ripensâ in maniere critiche i obietîfs dal nestri operâ intune societât simpri plui conformiste e consumiste, di superâ l’individualisim che al è daûr a copâ no dome lis nestris comunitâts, ma ancje lis nestris plebes – ce tant indicatîf che in Friûl lis parochiis a vedin il non de int puare, de plebs! –, ma chest, mi auguri, al sarà il compit che o vin di puartâ indevant pai prossims dîs agns, par celebrâ cun gjonde il cincuantenari. ❚
Remo Cacitti


text:
SIMPRI BOGNS. La vite di Jesù, Udin 2014
“La vite di Jesù e tache a Nazaret, un paisut de Galilee cun dome cualchi centenâr di abitants, cuasi doi mil agns indaûr. A Nazaret e jere a stâ une fantaçute di anim cetant pûr, ma cussì umile e puare che nancje i siei paisans i davin abade. Il non de fantaçute al jere Marie. Marie e jere imprometude a un zovin marangon che al veve non Josef, e cun lui e veve stabilît che la lôr famee e fos dal dut consacrade a Diu “
Cussì e scomence cheste vite di Jesù, contade ai fruts, un libri di une setantine di paginis vivarosis e coloradis. Il progjet al è de associazion Ocra (Valentina Piccinno: sô la introduzion di p. 62), cul contribût de Agjenzie Regjonâl pe Lenghe Furlane (a p. 64 il salût di Lorenzo Fabbro) e dal ufici catechistic de Arcidiocesi di Udin (di pre Alessio Geretti la prefazion di p. 63). Chei che i àn lavorât parsore a son plusôrs: pe riduzion dal test, pal coordenament, pe grafiche, pes ilustrazions, pe revision in lenghe furlane.
A son in dut vincjenûf moments jenfri i plui impuartants de vite dal Crist: il batisim, i miracui, lis beatitudins, la moltiplicazion dal pan, i frutins, lis preieris, il fi prodic, la piore pierdude, la resurezion di Lazar, la ultime cene, il Calvari, la muart, la resurezion, la assension al cîl. Moments gjavâts fûr e adatâts dai vanzelis sinotics, cun peraulis semplicis, ae puartade dai fruts. Cualchi volte, par sierâ un episodi, e ven ancje dade une lezion morâl o une piçule spiegazion. Ma, pe plui part, si lasse ai fruts di interpretâ e di trai i insegnaments.
Naturalmentri, il riferiment al à di sei la Biblie di pre Toni Beline, ancje se il test dal Pari Nestri nol coincît dal dut cun chel de traduzion uficiâl.
Une considerazion particolâr e merete la grafiche: lis pagjinis di çampe a ripuartin il test, chês di drete a son ilustradis. Il colôr dominant de ilustrazion al è chel stes dal sotfont de pagjine scrite. Biele cheste atenzion ae sensibilitât dai fruts, che a amin la varietât e a
scjampin di dut ce che al pues savê di tedie.
Biele vore e utile par svicinâ i fruts furlans al test sacri che al è la base de fede cristiane, oltri che un dai tescj fondamentâi de nestre culture (‘No podìn no dîsi cristians’ al diseve Benedet Croce). E vignarès voie di augurâsi che ancje altris grandis oparis a sedin ridusudis ae misure di frut e di frut furlan. Cualchi esempli? I nuviçs imprometûts, la Odisee, Romeo e Juliete… ❚
✒ Laurin Zuan Nardin


text:
Artesans devant de crisi, problemis e sperancis: interviste al president di Confartigianato Tilatti
Se si ves di cjalâ dome in numars te lôr scletece e essenzialitât, i motîfs di marum a saressin subit clârs pai artesans: dome in provincie di Udin il 2014 si è sierât cuntune piçule, piçule riprese sul 2013 in cont di aziendis che si son iscritis, ma tal paragon cul 2007 – l’an prin de manifestazion de grande crisi – si è sot ancjemò dal 25%.
Un maçalizi. Dut câs il president regjonâl de Confartigianato, Graziano Tilatti, al pant in prin la sô carateristiche di imprenditôr e duncje di persone usade – par nature e pratiche – a viodi i segnâi gnûfs e chei che a àn pussibilitât di puartâ un pôc plui lontan.
Al è in cheste suaze che Tilatti al met la atenzion su numars che, si ben piçui in se, a podaressin segnâ alc di gnûf, di diferent, di teren che si sta scomençant a movi daspò tant imobilisim.
Jenfri chescj, il fat che tra lis 901 iscrizions al regjistri des impresis in provincie di Udin tal an passât, 799, ven a stâi il 89%, al è di “start up” artesanis, tant a dî gnûf inviaments. “Al è un aspiet che mi fâs cjalâ cun cualchi otimisim al doman prossim – al considere Tilatti -, par vie che al vûl dî che la int e à voie di reagjî, di scometi e che la voie di fâ imprese in regjon no je muarte”.
Un altri numar significatîf al è chel che al rivuarde la localizazion des aziendis. Al pararà di strani ma, “a sorprese” ancje pe Confartigianato, il rapuart tra inviaments e cancelazions al è positîf in mont: tal Cjanâl dal Fier-Valcjanâl (+5) e in Cjargne (+2). Un procès che il president Tilatti al interprete come “une volontât di ridâ sprint al teritori, a scomençâ di dulà che si vîf. Se e cres la mont – al zonte – no podìn che jessi contents, par vie che cussì si sbasse ancje la pression de domande di lavôr di chês altris bandis. Cui timps che a corin, al è cualchidun che al dîs: cence lâ a cirî tant ator, che po no si cjate nuie, provìn a viodi se o rivìn a meti in moto alc achì che o sin. Un pinsîr dal dut positîf”.
Al è po un altri lusorut che si è impiât in tal 2014, simpri stant ai numars pandûts ae fin dal an artesans de provincie. Tra lis gnovis impresis a incressis lis societâts di capitâl, intant che a son in diminuzion lis societâts di personis e chês individuâls. “Bon segn ancje chest – al va indevant Tilatti -, par vie che al pant une mentalitât imprenditoriâl madure. Al vûl dî che lis impresis che a nassin a àn bielzà idee di jessi struturadis fintremai sul imprin de corse, par vê plui fuarce tal lâ indevant”.
In gjenerâl lis gnovis ativitâts si son butadis di plui sui servizis aes impresis, ven a stâi servizis informatics, professionâi, e tai mistîrs peâts ae economie verde, come che e ven clamade chê che e strace pocje energjie e e ten cont dal ambient.
Dut ben, inalore?. “Magari – al rispuint Tilatti -. Cumò al è propit rivât il moment di verificâ se in regjon o sin e o vin une classe dirigjente di nivel. Tocje fâ in mût che si invistissi su la manifature di alte cualitât, ven a stâi chê che e rive a espuartâ, e bisugne invistî te edilizie, che al è un marcjât che al da il sburt a tancj altri setôrs. Bisugne agjî, che se no a tachin a murî ancje lis impresis sanis”. ❚
Antonella Lanfrit


text:
Il Percors
Il percors si disglagne in disevot fermadis, in dîs di chestis si incuintrin lis Plêfs storichis de Cjargne. La cjaminade e pues jessi fate par intîr (in chest câs int vuelin dôs setemanis, sù par jù) o pûr in maniere autonome e discontinue, sielzint di volte in volte une o plui des sôs tapis.
La cjaminade e nas tant che un piligrinaç e partant al è adat ancje aes fameis. Par chei che no son esperts si consee di fâsi acompagnâ di une guide, soredut intes tapis di medie montagne. Dut câs a son previodudis des visitis guidadis, e par chestis si consee di indreçâsi al centri informatîf di Cjase Emmaus, a Dimponç di Tumieç.
Su lis pagjinis dedicadis aes fermadis ugnulis a son indicâts lis dificoltâts e i timps di percors di ogni tape, in maniere tâl di permeti la valutazion individuâl dal impegn domandât. La pagjine cui conseis, che si cjate in chest sît, e ten dentri, cun di plui, indicazions utilis par chei che a àn voie di fâ la cjaminade interie o pûr une o plui tapis.
Lis Plêfs de Cjargne
-
Plêf di Sant: Florian di Dieç (Tape di Imponzo a Illegio)
-
Plêf di Sante Marie Oltrebut (Tape di Illegio a Tolmezzo)
-
Plêf di Sant Stiefin (Tape di Tolmezzo a Cesclans)
-
Plêf di Sant Martin (Tape di Cesclans a Villa di Verzegnis)
-
Plêf di Sante Marie Madalene (Tape di Villa di Verzegnis a Villa Santina)
-
Plêf dai Sants Ilari e Tazian (Tape di Villa Santina a Enemonzo)
-
Plêf di Sante Marie Nunziade (Tape di Enemonzo a Socchieve)
-
Plêf di Sante Marie dal Rosari (Tape di Socchieve a Forni di Sotto)
-
Plêf di Sante Marie di Vuart (Tape di Prato Carnico a Ovaro)
Oraris di Viertidure
Le Vuide
Il Cjamin des Plêfs di Cjargne (par cure di Melania Lunazzi) Tumieç, Stamparie Moro, 2011 (ristampe 2012), pp. 243, ilustrazions 217 (a colôrs), Arciconfraternite dal Spirit Sant di Sant Pieri in Cjargne, Via Pieve di S. Pietro – 33020 Zuglio Carnico (UD); si cjate daprûf la ricezion di Cjase Emmaus a Dimponç (ae partence dal Cjamin) o pûr al pues jessi domandade clicant achì.


text:
Discussion:Austrie-Ongjarie
NPOV, super NPOV[cambie | modifiche il codiç]
Judri, o ai capît che dit claramentri ti sta sul cazzo l'Imperi Asburgjic e tu amis un grum l'Italie. Ma culì se no tu âs capît no vin di fâ une enciclopedie di part, ma une imparziâl, neutrâl, super partes, apolitiche e vie indevant. O sai che jessi neutrâl al 100% al è impossibil, ma tu no tu ti sfuarçis neancje un tic. Se tu âs scrivi dome cuatri riis, met dome informazions storichis, i confins, no "politiche inliberâl", fals dirits a lis minorancis... A son robis che a si puedin dî se tu disis ancje la opinion contrarie. Se no al è dome un jessi partigjans di une bande, une robe che no covente a nissun. E ancje il cambiâ lis peraulis nol jude. Se dopo o vin di jentrâ tai contignûts, visiti che un censiment dai furlans no lu à fat il stât talian. Che invezit al à talianizât cognons, spostât i predis che no rispietavin masse la gnove patrie e tantis altris robis che cumò a si cirin di dismenteâ. Parcè che o sin ducj "Fratelli d'Italia"--Klenje 26 di Set 2006 a lis 18:06 (UTC)
Reson al sent par sent... cirarai di gambia. Judri.
Segnalazion di no neutralitât[cambie | modifiche il codiç]
La seconde part dal articul no mi somee neutrâl. Al sarès ancje di evitâ frasis come "a si dîs che...", "al è provât che...". Forsit al sarès miôr tornâ a scrivi dut l'articul. I articui de wiki taliane e di chê inglese mi somein avonde ben fats e a podaressin fa di model. Verementri ben fat (il miôr) mi somee dut câs l'articul de wiki par todesc. --Tocaibon 6 di Mai 2007 a lis 20:31 (UTC)
- Di riscrivi l'articul lu vevi pensât ancjo, parcè un tantin "di bande" mi sameave, dome che savevi ancje che no si pues cancelâ dut cence un motîf, cussì o ai provât a recuperâ.... Ai tacât a voltâ une part dale version todescje; cuant che o varai timp, un pôc par volte, o larai indenant.
Mandi - Illister


text:
Alpins
I Alpins a son une specialitât de arme di fantarie dal Esercit Talian.
Tabele dai contignûts
- 1 Reparts
- 2 Storie
- 3 I alpins vuê
- 4 Il cjapiel
Reparts[cambie | modifiche il codiç]
Al dì di vuê chei ca a son i reparts alpins dal Esercit Talian:
Comant Trupis alpinis[cambie | modifiche il codiç]
- Comant Division Tridentina, a Bressanone (BZ)
- Centri Adestrament Alpin (BAT AOSTA a Aoste e La Thuile e Centri Sportîf Esercit, sports invernâi a Courmayeur)
- 4° Alpins Paracadutiscj (BAT MONTE CERVINO) di Montorio Veronês (BZ)
- 6° Alpins (BAT BASSANO) di San Candit (BZ), Dobiac (BZ) e Brunic (BZ)
- Repart Comand dal Comand Trupis Alpinis, a Bolzan (BZ)
Brigade Taurinense[cambie | modifiche il codiç]
- Repart comant e supuarts tatics, Turin
- 2° Alpins (BAT SALUZZO) di Cuneo (CN)
- 3° Alpins (BAT SUSA) di Pinerul (TO)
- 9° Alpins (BAT L'AQUILA) da L'Acuile (AQ)
- 1° Reziment Artilieire di Montagne (GROP AOSTA) di Fossan (CN)
- 32° Reziment Geni Vuastadôrs (30° BATAJON), Turin
- 1° Reziment Nice Cavalerie, Pinerûl (CN)
- 1° Reziment Logjistic di Manovre di Riûi (TO),
Brigade Julia[cambie | modifiche il codiç]
- Repart comant e supuarts tatics, Udin
- 5° Alpins (BAT MORBEGNO) di Vipiten (BZ)
- 7° Alpins (BAT FELTRE) di Belun (BL)
- 8° Alpins (BAT TOLMEZZO) di Cividât (UD) e Vençon (UD)
- 3° Reziment Artilierie di MOntagne (GROP CONEGLIANO) di Tumieç (UD)
- 2° Reziment Geni Vuastadôrs (BAT ISEO), Trent (TN)
- 24° Reziment Logjistic di Manovre "BAT DOLOMITI" di Meran (BZ)
- 2° Reziment Piemont Cavalerie, Vile Opicine (TS)
Altris Reparts Alpins:[cambie | modifiche il codiç]
- 2° Reziment Artilierie di Montagne " GROP VICENZA" di Trent (TN), Brigade Artilierie
- 2° Reziment Trasmissions "BAT GARDENA" di Bolzan (BZ), de Brigade Trasmissions Supuart ae Manovre
Storie[cambie | modifiche il codiç]
La nassite[cambie | modifiche il codiç]
Il cuarp dai alpins al nassè uficialmentri ai 15 di otubar dal 1872 e tal març dal an seguitîf a forin metudis sù lis primis 15 companiis, (la cuindisesime e jere logade a Udin). Il "pari" dai alpins al fo il capitan Giuseppe Perucchetti: Perucchetti difat al veve capît trop impuartante che e jere la cuistion de difese dai confins montagnôs dal Ream Di Italie, cenglât des Alps de Ligurie fintremai al Friûl; par chest al si pensà di creâ, pardentri dal esercit reâl, trupis specializadis e reclutadis localmentri, cussì che la grande conossince dai lûcs e de vite di montagne ur podeve permeti di operâ e combati cun sicurece e determinazion. In pôc timp da lis companiis si passà a la creazion di bataions di alpins.
Il 1 di avrîl dal 1875 chei ca a erin i siet bataions alpins:
- 1 Cuneo
- 2 Mondovì
- 3 Torino (Susa)
- 4 Torino (Chivasso)
- 5 Como
- 6 Treviso
- 7 Udin
Il batisim dal fûc[cambie | modifiche il codiç]
La prime volte che a forin clamâts a combati, però, no fo su lis cretis des Alps, ma in Abissinie, te bataie di Adue il prin di març dal 1896; difat no son in tancj a savêlu, ma sul finì dal 1895 al jere stât mandât in Afriche un bataion miscliç di alpins, comandât dal tenent colonel Davide Menini: la fuarce dal repart e jere di 20 uficiâi e 954 omps tra sotuficiâi e trupe. Come che invezit al è une vore cognossût, la bataie e fo piardude, ma tal lôr batisim dal fûc i alpins a combaterin ben, dant buine prove di lôr, tant che al cjapitani Pietro Cella e vignì conferide la medaie di aur al Valôr Militâr.
La vuere di Libie[cambie | modifiche il codiç]
Il 1911 al viodè di gnûf in Afriche i alpins, ma cheste volte in Libie: La Italie e jere in vuere cun la Turchie par la paronance su la Libie, e cussì in chel an a forin mandâts a combati in Libie un grum di bataions alpins: Saluzo, Edolo, Susa, Tomezzo, Verona, Mondovì, Fenestrelle, Ivrea, Vestone, Feltre. Cun lôr a jerin ancje 13 batariis di artiliarie di montagne. Finide la vuere, costade ae Italie 3.500 muarts, i bataions Tolmezzo, Susa, Feltre e Vestone a forin riunîts tal "8° Reggimento speciale Alpini" (l'8° reziment al ere di fat logât in Italie) che al restà in Libie cul assum di presidiâ la zone.
La prime vuere mondiâl[cambie | modifiche il codiç]
Dilunc la prime vuere mondiâl i alpins a si cuviergerin di glorie, paiant però un cost alton di sanc. I bataions alpins, che prime de vuere a jerin 24 e finide cheste a jerin deventâts 88, a puartarin une contribuzion une vore impuartante ae vitorie de Italie su la Austrie-Ongjarie. I fants cu la plume a combaterin par trê agns sù pes nestris montagnis in condizions tremendis; difat, condiplui che il fûc e il plomp dai "mucs", i nestris alpins, che a vevin di stâ par mês e mês platâts tes trinceis, dispès a plui di 3.000 metris di altece, a vevin cuintri di lôr ancje la criure dal unvier e lis lavinis: un grum di lôr a muririn inglaçâts o stravuelzuts des lavinis. Cuant che po e rivave la vierte, e terminave la "vuere blancje" e a scomençavin i teribii assalts che par lôr la grande vuere e je ancjemò vuê innomenade, e che par simpri a son restâts te memorie dai combatents. Ae fin da la vuere 25.000 a jerin i alpins colâts, 77.000 i ferîts e 18.000 i disparîts.
I reparts alpins che a cjaparin part a la grande vuere
In timp di pâs a jerin dome i bataions tradizionâi; cu la vignude de vuere a forin mitûts sù ancje i bataions "valle" (milizie mobil) e "Monte" (Milizie teritoriâl), che i lôr organics a jerin fats cun soldâts riclamâts. Di ogni bataion tradizionâl al fo creât un bataion "Valle" e un "Monte". Cundiplui, dulà che lis condizions di vuere a jerin adatis (come sui glaçârs dal Adamello, ma ancje in Cjargne, sul Pal Pizzul) a si instituirin ancje bataions di alpins schiadôrs
- 1° REZIMENT ALPINS
Pieve di Teco - Valle Arroscia - Monte Saccarello
Ceva - Val Tanaro - Monte Mercantour
Mondovì - Val Ellero - Monte Clapier
- 2° REZIMENT ALPINS
Borgo San Dalmazzo - Val Stura - Monte Argentera
Dronero - Val Maira - Monte Bicocca
Saluzzo - Val Varaita - Monviso
- 3° REZIMENT ALPINS
Pinerolo - Val Pellice - Monte Granero
Fenestrelle - Val Chisone - Monte Albergian
Exilles - Val Dora - Monte Assietta
Susa - Val Cenischia
- 4° REZIMENT ALPINS
Ivrea - Val d'Orco - Monte Levanna
Aosta - Val Baltea - Monte Cervino
Intra - Val Toce - Monte Rosa
- 5° REZIMENT ALPINS
Morbegno - Val d'Intelvi - Monte Spluga
Tirano - Valtellina - Monte Stelvio
Edolo - Valcamonica - Monte Adamello
Vestone - Val Chiese - Monte Suello
Monte Mandrone (schiadôrs)
Monte Ortler (schiadôrs)
Monte Tonale (schiadôrs)
- 6° REZIMENT ALPINS
Verona - Val d'Adige - Monte Baldo
Vicenza - Val Leogra - Monte Berico
Bassano - Val Brenta - Sette Comuni
Monte Pasubio (schiadôrs)
- 7° REZIMENT ALPINS
Feltre - Val Cismon - Monte Pavione
Pieve di Cadore - Val Piave - Monte Antelao
Belluno - Val Cordevole - Monte Pelmo
Monte Marmolada (schiadôrs)
- 8° REZIMENT ALPINS
Tolmezzo - Val Tagliamento - Monte Arvenis
Gemona - Val Fella - Monte Canin
Cividale - Val Natisone Monte Matajur
Monte Nero (schiadôrs)
Tra la prime e la seconde vuere mondiâl[cambie | modifiche il codiç]
Finide la grande vuere, tal 1919, reparts alpins a forin impegnâts in Albanie par çoncjâ une ribelion cuintri dai aleâts. Tal 1935, cuant che la Italie e jere impegnade a meti sù il so imperi, come che al voleve Mussolini, la Division Pusteria e fo mandade a combati in Etiopie: i alpins a combaterin sui plans de Amba Aradam, de Amba Uork e, ancjemò une volte come tal 1896 su la Amba Alagi. Tal mai dal 1936 la vuere e finì cu la vitorie taliane e i alpins, cun lis altri trupis talianis, a jentrarin a Addis Abeba.
La seconde vuere mondiâl[cambie | modifiche il codiç]
Al scomençâ de seconde vuere mondiâl a jerin 5 divisions di alpins:
- 1^ Division "Cuneense"
- 2^ Division "Tridentina"
- 3^ Division "Julia"
- 4^ Division "Taurinense"
- 5^ Division "Pusteria"
Dutis lis divisions a erin componudis di doi reziments di alpins e un di artiliarie di montagne, plui un bataion "misto genio".
La campagne cuintri da la France
Cuant che la Italie e declarà vuere a la France, ai 10 di jugn dal 1940, sul front ocidentâl a erin inschiradis dutis lis divisions di alpins, mancul la Julie. Ancje se la campagne cuintri da la France e durà dome dôs setemanis, avonde a forin i muarts e i inglaçâts
La campagne cuintri da la Grecie
Tal otubar dal 1940 Mussolini, par fâ viodi a Hitler che ancje la Italie e jere buine di fâ la vuere lamp al decidè di tacâ la Grecie. Cussì la Julie e le in Albanie, che dal 1939 e partignive a la Italie, par invadi il stât elenic, e dopo da la Julie a rivarin ancje la Tridentina e la Pusteria. La avanzade dal nestri esercit però di subit e cjatà ostacui no indiferents, sedi par la disorganizazion che e paronave, sedi par vie dal timp ploiôs, che al veve fât des stradis grechis riui di pantan là che no si cumbinave di lâ indenant, e i mus dai alpins a si sprofondavin e a inneavin tal pantan. Condiplui la fuarte resistence dal esercit grêc e stramudà la avanzade dai talians intune ritirade: lis nestris trupis a scugnirin tornâ indaûr fin te Albanie. Al vignì un unvier cun tante nêf, e tancj a forin i alpins muarts pai colps dal nemì e pal frêt. Dilunc la dolorose ritirade e i combatiments su lis monts de Grecie i alpins a scriverin pagjinis di glorie: Puint di Perati, Golico, Pindo a son nons che par simpri a restaran ta la storie di chest cuarp. Par finî, tal avrîl dal 1941 i todescs a jentrarin in vuere ancje lôr cun la Grecie, che cussì e fo batude e concuistade. Daspò 6 mês di patiment la campagne di Grecie e jere terminade.
La campagne di Russie
Tal 1941 Hitler al veve declarât vuere a la Russie di Stalin, e le veve invadude cun milions di oms. Mussolini, par no mancjâ a chê e varès vût di jessi la grande vitorie cuintri il comunisim daurman al mandà in Russie a combati cui aleâts todescs trê divisions di fantarie plui cualchi repart minôr: al nassè cussì il CSIR, Corpo di Spedizione Italiano in Russia; al faseve part dal CSIR ancje il "Monte Cervino", bataion di alpins schiadôrs. Però al fo l'an seguitîf, tal setembar dal 1942, che e scomençà la grande epopee dai alpins in Russie: di fat il CSIR al deventà l'ARMIR, Armata Italiana in Russia, passant da trê a dîs divisions; di chestis dîs trê a jerin di alpins: La "Julia", la "Cuneense" e la "Taurinense", par un totâl di 60.000 alpins. Intun prin moment lis divisions alpinis a vevin di jessi mandadis su lis monts dal Caucas, ma al le a finî che a forin invezit mandadis sul front dal Don, tal mieç de grande planure russe. I alpins a sgjavarin ae destre dal Don lis lôr trinceis e a si prontarin a passâ cussì il lunc unvier rus. Fin dal prin moment al jere stât clâr par ducj che i alpins si cjatavin intune situazion di nete inferioritât ai nemîs rus; di fat la montadure dai alpins e jere juste par combati in mont: ognidun al veve il sô fusîl, po par ogni compagnie a jerin un pâr di mitraiis, e i canons da la artiliarie a jerin chei piçui di 75/13; insome no si podeve tignî il bacin a la barbe dai rus, che a vevin miârs di cjars armâts, lancemissii, avions. Pai prins mês però la vite pai combatents e passà avonde cuiete; al fo a dicembar che al scomençà l'unfier. Ai 19 di novembar dal 1942 la Armate Rosse e slançà la ofensive sul front dal Don stravualzint a lis alis ongjarês, rumens e lis divisions di fantarie talianis. Viers la metât di dicembar la Julia, che e jere inmò inschirade su la linie dal Don, e fo cjolte sù dai sotets, sostituide da la Division Vicenza, e mandade a fermâ e a parâ indaûr lis trupis russis che a stevin sfonderant a Sud, al pâr da la Cuneense. Platâts tes lôr busis sgjavadis tal mieç de stepe glaçade, e cuntun rapuart di inferioritât di 1:13, i oms de Julia a fermarin par un mês la avanzade dai rus: il setôr di Novo Kalitva là che e operà la Julia al fo il sôl a Nord di Stalingrât dulà che i rus no forin bogns di sfonderâ. Tal dicembar dal 1942 la grande ofensive sovietiche (Operazion Saturni) cuntune manovre a tanaie, lant indenant in profonditât in bande des divisions, e cercenà aes spalis il Cuarp di Armate Alpin sierantlu intune enorme sachere. I alpins a combinarin di sfonderâ viers la bande meridionâl dal setôr tignût dal ARMIR. Tal mieç dal crût unvier 1942-43 il Cuarp di Armate Alpin si cjatà cussì a scugnî ripleâ, cence rotabilis, cence mangjative, cence vistîts adatâts (un grum a jerin chei che a vevin scjarpis cun la suele di cjarton) a sopuartâ i -40° vie par 25 bataiis di sfonderament e retrovuardie, fin ae nomenade bataie di Nikolaevka, ai 26 di zenâr dal 1943, che e permetè ai alpins di metisi in salvament in chês che a jerin lis gnovis retroviis.
La vuere civîl[cambie | modifiche il codiç]
Terminade in mût disatrôs la campagne di Russie, i reparts a forin rincostituîts cun gnûfs complements, e cualchi bataion (soredut chei dal 8° alpins, che a erin di stanzie in Friûl) al fo doprât al cunfin cun la Jugoslavie, che in chê volte al ere plui in là che vuê (la valade dal Lusinç e faseve part dal Ream di Italie) in operazions di cuintrivuerilie cuintri i partigjans sclâfs. In complessîf te vierte e te istât dal 1943 la vite pai alpins talians, mancul pai reparts che a combatevin cuintri i partigjans al cunfin orientâl e tai Balcans, e scoreve cueete; al rivà però il 8 di Setembar. Come che ducj i soldâts dal esercit talian, i reziments alpins a forin lassâts a slas, cence ordins e cence savê ce fâ, cussì che reparts intîrs a vignirin caturâts dai todesc che intratant, a la notizie dal armisitzi, a jerin plombâts cuntun grum di reparts in Italie vie pal Pas dal Brennar. Pai alpins caturâts a scomençarin mês e mês di soference tai cjamps di concentrament todescs, là che un grum di lôr a muririn di fan e di fadie. Po cun la nassite de Republiche di Salò e dai prins moviments partigjans e cjapà vite une vere vuere civîl, che e viodarà i talians combatisi par cuasi doi agns. Tancj a forin i alpins che a sielzerin di lâ in mont a combati cuintri i nazifassiscj, deventant partigjans, e tancj a forin ancje chei che invezit a restarin a pâr dai todescs e a si arolarin, o a forin obleâts a arolâsi, tal esercit de Republiche di Salò; tal esercit de Republiche e jere di fat une divisions di alpins, la "Monterosa", e cundiplui al jere un reziment, il "Tagliamento", formât soredut di furlans, che al faseve cuintri i partigjans che a scombatevin i nazifassiscj su lis monts Juliis sclavis e te Sclavanie. Te Italie meridionâl, là che al ere fuît il Re, intant al si jere formât un gnûf esercit, clamât "di liberazion": ancje in chest esercit a jerin reparts alpins, i bataions Piemonte, L'Aquila e Monte Granero, che a combaterin cui aleâts par parâ fur de Italie i naziscj.
Dal Ream a la Republiche[cambie | modifiche il codiç]
Finide la vuere, biel che al vignive formantsi il gnûf esercit, a vignivin ricostituîts acje i reparts alpins: te vierte dal 1946 a cjaparin di gnûf vite il 4° Reziment (cun sede a Turin), il 6° Reziment (cun sede a Bolzan) e l'8° (cun sede a Udin), po tal arc di cualchi an a forin costituidis lis brigadis, ognidune cuntun reziment di Alpins e un di Artiliarie di Montagne. Tal 1953 cheste e jere la composizion dai reparts alpins dal esercit talian:
- Brigade Julia: 8° Reziment Alpins (batajons Feltre, Tolmezzo, Cividale e L'Aquila) e 3° Reziment Artilierie di Montagne (grops Belluno, Conegliano e Gemona)
- Brigade Tridentina: 6° Reziment Alpins (batajons Bolzano, Trento e Bassano) e 2° Reziment Artilierie di Montagne (grops Vicenza, Verona e Asiago)
- Brigade Taurinense: 4° Reziment Alpins (batajons Aosta, Saluzzo, Susa e Mondovì) e 1° Reziment Artilierie di Montagne (grops Aosta, Susa e Pinerolo)
- Brigade Orobica: 5° Reziment Alpins (batajons Edolo, Tirano e (dal 1956) Morbegno) e 5° Reziment Artilierie di Montagne (grops Bergamo, Sondrio e Vestone)
- Brigade Cadore: 7° Reziment Alpins (batajons Pieve di Cadore, Belluno e (dal 1956) Feltre) e 6° Reziment Artilierie di Montagne (grops Lanzo, Pieve di Cadore, Agordo)
I alpins vuê[cambie | modifiche il codiç]
Cumò che no jè plui la naie (abolide tal 2005), i alpins no vegnin plui reclutâts tai paîs des Alps o dut câs tes zonis di tradizionâl reclutament alpin (ven a stâi dutis lis regjons de Italie Setentrionâl, l'Abruç e cualchi altre zone dal centri Italie), ma a vegnin di dute Italie. Al dì di vuê nol è plui il pericul di vueris cui paîs che a cunfinin cu la Italie, e par chest tai ultins agns a son stadis grandis discussions se al fos ancjemò il câs di tignî in vite il Cuarp dai Alpins, che al ere nassût par difendi i cunfins montagnôs de Italie: i alpins a son restâts, ma il numar dai reparts al è stât une vore ridusût (ma vignude mancul la naie dut l'esercit al à piardût un grum di personâl). I reparts alpins a son spes mandâts in mission tal forest. Vuê (2008) un alpin sempliç al cjape 850 euros al mês (50 plui di un soldât normal); la paie e je simpri plui alte biel lant su di grât, fin a rivâ ai 6.000 euros dai gjenerâi.
Il cjapiel[cambie | modifiche il codiç]
Il cjapiel al è il "simbul" dai alpins, e al è ce che ju disferenzie dai altris soldâts; al è componût da:
La plume[cambie | modifiche il codiç]
La plume e je lungje plui o mancul 25-30 cm, e e ven puartade un pôc par daûr ae bande çampe dal cjapiel. E je nere di corvat par la trupe, di acuile maron par i sotuficiâi e i uficiâi inferiôrs e blancje di ocje pai uficiâi superiôrs.
La napine[cambie | modifiche il codiç]
La napine e je il discut di lane li che e je impirade la plume. Une volte la napine e coventave par distingui i diviers batajons dal reziment, e par chest, a seconde dal bataion e podeve jessi blancje, rosse o verde, o ancjemò turchine se il regiment al contave 4 bataions. I colôrs a jerin chei de bandiere taliane, plui il turchin de Cjasade dai Savoia. Al dì di vuê lis napinis dopradis dai diviers reparts a son:
- Blancje: 5° Reziment alpins (Morbegno), 7° Reziment alpins (Feltre)
- Rosse: 8° Reziment alpins (Tolmezzo), Centri Adestrament Alpins (Aosta)
- Verde: 2° Reziment Alpins (Saluzzo), 6° Reziment Alpins (Bassano)
- Turchine: 3° Reziment alpins (Susa), 9° Reziment alpins (L'aquila)
- Turchine, discut neri, "R" blancje: supuarts rezimentâi (CCSL rezimentâi)
- Turchine, discut neri, "B" blancje: supuarts di Brigade (RCST "Taurinense" e RCST "Julia")
- Turchine, discut neri, "CA" blancje: supuarts di Cuarp di Armate: Repart Comant Comalp e 4° Rez. Alpins Paracadutiscj
- Blu: Centri Adestrament Alpin (mancul il Bat. Aosta)
Par la Artiliarie di Montagne:
- verde, ovâl neri, numar de batarie in zâl: par lis diviersis batariis dar reziments
- verde, ovâl neri, "CG" blancje: BCSL rezimentâi
- verde, ovâl neri cence sigle: personâl fûr di cuarp
Par il Gjeni e lis Trasmissions:
- cremis
Par i Servizis:
- viole
I maressiai e i uficiâi inferiôrs e superiôrs a puartin la napine in metal dorât, invezit i Gjenerâi le puartin di metal indarintât.
Il grât[cambie | modifiche il codiç]
Il grât sul cjapiel lu puartin dome di maressial in sù. Al è logât simpri ae çampe dal cjapiel, dongje de plume e de napine.
- Gjenerâl di cuarp di armate: Galon di arint cun 3 stelutis
- Gjenerâl di division: Galon di arint cun 2 stelutis
- Gjenerâl di brigate: Galon di arint cuntune stelute
- Colonel: Un galon grues e 3 galons piçui di aur a V ribaltade
- Tenent colonel: Un galon grues e 2 galons piçui di aur a V ribaltade
- Majôr: Un galon grues e un galon piçul di aur a V ribaltade
- Cjapitani: 3 galons di aur a V ribaltade
- Tenent: 2 galons di aur a V ribaltade
- Sottenent: Un galon di aur a V ribaltade
- 1° Maressial "lutignint": Un galon di aur verzelât di neri a V ribaltade, su fonts ros, plui une stelute
- 1° Maressial: Un galon di aur verzelât di neri a V ribaltade, su fonts ros
- Maressiai: Un galon di aur verzelât di neri a V ribaltade
L'ornament[cambie | modifiche il codiç]
L'ornament al ven puartât sul denant, e al è neri, di plastiche, par la trupe, dorât pai sotuficiâi e i uficiâi. L'ornament al cambie par lis diviersis specialitâts:
- Alpins: acuile insom di une cuarnete cun doi fusîi incrosâts
- Artiliarie di Montagne: acuile insom di une cuarnete cun doi canons incrosâts
- Gjeni Pionîrs: acuile insom di une cuarnete cun dôs manariis incrosadis
- Gjeni Vuastadôrs: acuile insom di une cuarnete, spade, granade infogade e dos manariis incrosadis
- Trasmissions: acuile insom di une cuarnete, antene, folc e dos manariis incrosadis
- Transpuarts e Materiâi: acuile e ingranaç alât
- Sanetât (uficiâi miedis): acuile, stele a cinc pontis cun crôs rosse e bastons di Esculapi incrosâts
- Sanetât (sotuficiâi e trupe): acuile, stele a cinc pontis cun crôs rosse
- Aministrazion e Comissariât: acuile, corone di toratis, tarondut viole e zoie di laur


text:
Vecjo Testament
Il Testament Vieri al comprint normalmentri 39 libris canonics e 6 libris clamâts apocrifs. Chescj scrits a contegnin une vore di profeziis.
Esaminant ogni libri, a la lûs de intiere Biblie e de storie secolâr, si pues stabilî che la peraule dai profetis a fo efetivementri proferide intal non dal Idiu.
Lis citazions fatis di Jesus e dai scritôrs dal Gnûf Testament, a confermin la canonicitât di tancj libri dal Vecjo Testament.
Il prin che al començà a dâ dongje e catalogâ il canul dal Vecjo Testament al fo Esdre e al fo completât di Neemie.
Dai scrits origjinai, vuê no sin in avê di nissun libri, ma dome copiis vudis in particolâr gracie al meticolôs lavôr di copie dai "Soferim" (scrituriscj) ebreus.
La prime vere traduzion si po definî che da "Setante" greche, scomençade ator il 280 p.d.C.
I libris dal Testament Vieri a àn une rimarchevule impuartance.
Cence il lôr codis di leçs, la lôr storie e lis lôr profeziis, une vore di scrituris dal Gnûf Testament no varessin significât.
Cence di lôr nus macjaressin tancj particolârs relatîfs a la origjin dal om, la cause de muart, la promesse fate in Eden (Gjenesi 3:15), cence contâ dutis lis batais combatudis dal Idiu par il so popul.


text:
_ _ _ _ _ _ _ , _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ .
i_ _ _ _ _ _ , la p_ _ _ a c_ _ _ _ _ _ a è a_ _ _ _ a ad un u_ _ _ _ _ _ o p_ r s_ _ o p_ _ _ e o_ _ , m_ _ _ _ e p_ r il c_ _ _ e a_ _ _ _ _ _ _ _ _ e il r_ _ _ _ d a_ _ _ _ _ e è di un u_ _ _ _ _ _ o di 17 m_ _ _ .
in_ _ _ _ _ , la po_ _ a ca_ _ _ _ _ a è ad_ _ _ a ad un ut_ _ _ _ _ o per so_ o po_ _ e or_ , me_ _ _ e per il cu_ _ e ar_ _ _ _ _ _ _ _ e il re_ _ _ d at_ _ _ _ e è di un ut_ _ _ _ _ o di 17 me_ _ .


text:
_ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ .
la s_ _ _ _ a r_ _ _ _ _ _ a di u_ a g_ _ _ _ _ e m_ _ _ _ e il c_ i m_ _ _ _ _ , un a_ _ _ _ _ _ _ _ _ _ _ _ , è r_ _ _ _ _ o p_ _ _ _ _ _ _ _ _ o e i_ _ _ _ _ _ _ _ .
la st_ _ _ a ra_ _ _ _ _ a di una gi_ _ _ _ e mo_ _ _ e il cui ma_ _ _ _ , un ar_ _ _ _ _ _ _ _ _ _ _ , è ri_ _ _ _ o pa_ _ _ _ _ _ _ _ o e im_ _ _ _ _ _ _ .


text:
Alamans
I Alamàns a jerin une aleance di tribûs gjermanichis. Une des primis testemoneancis de esistence di chest insiemi di popui al è il cognomen Alamannicus assumût dal imperadôr Caracale (che al à regnât dal 211 al 217), che al à celebrât cussì la lôr disfate par sô man. La nature de aleance e lis afiliazions tribâls di prime a restin misteriosis pai storiografs. La lôr aleance e jere in dut câs di gjenar agressîf, indreçade cun tancj atacs aes provinciis de Gjermanie Superiôr. Si riten che a vedin assumût tant che model dal lôr agjî i Francs, la prime aleance di tribûs gjermanichis, che e veve fermât la penetrazion romane sul bas Ren prime di invadi la provincie de Gjermanie Inferiôr. Vinçûts di Caracale sul Main, a àn rivât a tacâ insiemi cui Gôts la Italie dal Nord intal 268, cuant che a son stâts batûts sul lât Benacus (vuê il lât di Garde). A son stâts batûts di gnûf di Probi (277) e in maniere seguitive dal imperadôr Julian inte bataie di Strasburc (357).
Intal III e IV secul e je stade ancjemò une distinzion tra i Alemans e Svabis, cuant che chescj popui a son batûts di Clodoveu I, une prime volte intal 476/477, e une seconde volte intal 506 cul copament dal rex Alamannorum. Di chest moment a àn pierdût cierts teritoris cu lis lôr popolazions, che a son lâts a formâ il nucli de Svabie. Cundut che no costituivin plui, di chest moment, une entitât politiche, la lôr impuartance etnografiche dentri des politichis dai Francs e dai Ostrogôts e je restade impuartante.
Dopo il copament dal lôr re a àn tentât une aleance cui Ostrogôts. Si àn insediât sot la protezion dai Gôts part intal Nord Italie e part inte regjon tra il Lât di Costance e il trat alpin dal Ren. Intal 537 il re Vitigje al à cedût ai Francs la Alemanie gotiche e di chest moment cheste e à fat part in maniere stabile dal ream dai Francs, cjapant po dopo buine part dal altiplan svuizar e variis regjons dal arc alpin.
Dal secul VI e je la lôr conversion al cristianisim, par opare prin di dut di sant Colomban.
La regjon de Alemanie al cjapave dentri un numar di distrets diferents, che a rifletevin la lôr divierse composizion etniche: la diocesi di Strasburc, il teritori di Augsburg, la diocesi di Mainz e Basilee. Vuê i dissendents dai Alemans a son dividûts in cuatri stâts diferents: France (Alsazie), Gjermanie (Svabie e part de Baviere), Svuizare e Austrie, regjons caraterizadis di dialets, derivâts dal todesc aleman che si distinguin dal todesc fevelât inaltrò.


text:
AL CINE CUN BETE. La grande cjacarade
Tai ultins timps, tai ambients cinematografics no si fevele altri che di “La grande bielece” e dal so sucès. No rivi propit a capî cemût mai, invezit, che nissun al vedi fevelât di “La grande cjacarade”, dal famôs regjist Lignanin.
La storie e je ambientade tai salots de “Udin ben”, dulà che il gjornalist Bepi Gambardutti ogni dì al bêf cuatri spritz e un un par doi cui siei amîs inteletuâi (bielissime incuadrature di place Sant Jacum al tramont, intant che i protagoniscj a fevelin di nuie).
Bepi al lavore pal gjornâl di Dadute, che in plui di vê il non plui stramp dal mont, e je ancje piçule, ma tant piçule che a Lignan, tal mâr, e rive dulà che no tocje cui pîts prime ancjemò di jessi dongje dai pâi di “limit aghe sigure” (bielissime incuadrature di une bielissime cjase di Udin, dulà che no si viôt Dadute, parcè che e je masse basse par rivâ li de cineprese).
Bepi al finìs 65 agns, e sarès ore di lâ in pension ma jessint che lui nol fâs nuie, al continue a lavorâ e al decît ancje di scrivi un libri (bielissime incuadrature dal Cjistiel di Udin. O ce biel Cjistiel a Udin).
Al cognòs ancje une muinie e, par compensâ, une fantate che propit sante no je. Par concuistâle (la fantate, no la muinie), le puarte a cene Agli Amici a Udin, dulà che a cjatin ancje Dario Zampa, cussì Bepi al fâs une biele figure parcè che al pues fâ viodi di cognossi cualchidun di impuartant (bielissime incuadrature de Ledre, parcè che un pocje di aghe si scuen fâle viodi).
Dopo, Bepi al conte ae fantate dal so amôr di zoventût. E ancje li al è dut un fevelâ e fevelâ e fevelâ cence contâ nuie (bielissime incuadrature dulà che si viôt il parc dal Cormôr, parcè che al mancjave un pôc di vert).
Ae fin dal film, Bepi al tache a scrivi il libri, e intant si discuvierç che ducj chescj inteletuâi che no fasevin altri che fevelâ di nuie di matine a sere a jerin naturalmentri triestins.
Cuant che al è jessût tai cines, “La grande cjacarade” al à vût une vore di buinis critichis e Lignanin al à ringraciât lis sôs fonts di ispirazion: Jacum dai zeis, Sdrindule, Frizzi, Comini, Tonazzi e Unabomber.
Il film al à plasût une vore ancje a Oscar (un gno barbe lontan). ❚
✒ di Bete di Spere


text:
La specialitât e va praticade, no predicjade
Lis impresis furlanis no stan ben, par nuie.
In provincie di Udin, intal periodi che al va dal 2009 al 2013, a àn sierât 379 aziendis dal manifaturîr su lis 886 pierdudis in Regjon. Simpri in provincie di Udin, intal prin semestri di chest an, si son pierdudis 56 impresis des 141 sieradis in Friûl-VJ.
Nol pues duncje consolâ nancje il dât positîf che al rivuarde la nassite di aziendis “start up” che no je fasin a avualâ ni il numar di impresis sieradis e nancje la cuantitât di lavoradôrs pierdûts.
E si indi à pierdûts pardabon tancj in chescj agns di puescj di vore! E ancjemò no je finide, magari cussì no!
Intant che in Italie, intai prins siet mês di chest an, la Casse Integrazion Vuadagns (Cig) e je calade in medie di cirche il 8%, in provincie di Udin, invezit, e je cressude di plui dal 20%!
Ce che al preocupe di plui al è che la Cig Speciâl, cuntun +32,4%, e je in aument fuart, che a son simpri plui numerôs i lavoradôrs folcjâts in cheste vere e proprie strente anticjamare dai licenziaments.
Di Zenâr a Mai dal 2014, i lavoradôrs metûts in mobilitât a son cressûts di plui dal 19% e, finide la mobilitât, a saran tes mans di un marcjât dal lavôr che nol è in stât di ufrîur nissune oportunitât di vore, stant che la soference e rivuarde ducj i comparts, no dome chel manifaturîr.
La stesse aministrazion regjonâl, di fat, e previôt une incressite dal Pil tant plui basse di che che si spietavisi dome cualchi mês indaûr.
Al bisugne dâsi di fâ, chi e cumò, par rilançâ il sisteme produtîf e il lavôr, cence spietâ che - cemût che al è dut câs di podê auspicâ – a cambin di plante fûr lis politichis monetariis e finanziariis de Comunitât Europeane.
Lis energjiis necessariis pe riprese a van cjatadis fûr prin di dut inte impostazion dute furlane dal “dâsi di fâ”, cence spietâsi masse di chei altris.
Se al è vêr che la crisi e je globâl, al è ancjetant vêr che je fasaran a restâ impins chei teritoris che a savaran meti in cjamp propriis e origjinâls progjetualitâts e azions economichis, istituzionâls, sociâls e culturâls. La vie di jessude pal Friûl, duncje, le à di cirî e cjatâ il Friûl stes, viert dal sigûr a un contest nazionâl, european, mondiâl.
Ve alore che la specialitât e la autonomie no van declamadis ma esercitadis in mût virtuôs (a diference di ce che al è stât intai ultins agns), par no alimentâ chê voie di neocentralisim che cumò e va tant di mode.
La Regjon Friûl-VJ e pues, inte sô “specialitât”, rindi la burocrazie amie des impresis e dai citadins ancje cu la future riforme dai ents locâi; acompagnâ lis impresis in gnûfs marcjâts forescj; comedâ lis propriis finanziariis (Friulia, Mediocredito, Finest) e doprâlis a supuart des impresis; promovi oparis publichis su scjale locâl (scuelis, stradis, ambient, e v.i.) par fâ lavorâ lis piçulis e piçulissimis impresis, adeguant cussì il patrimoni coletîf che, cualchi volte, al è deteriorât; soperî ae strente creditizie cul ûs di risorsis comunitariis; promovi ancjemò di plui une formazion smirade dentri di politichis ativis dal lavôr sedi dipendent che autonom; e v.i.
Al va fat pardabon dut il pussibil par che la stagjon triste (ma chê buine no si è viodude) no puarti vie cun se altris aziendis e altris puescj di vore. ❚
Roberto Muradore


text:
A Zui 40 agns dopo: Glesie Furlane come il sâl e il levan pal Friûl
“Il document di chel lontant 28 di Avost dal 1974 al anticipave di 40 agns ce che finalmentri si à sintût a dî ancje in Vatican di pape Francesc: che il pastôr al à di vê intorsi l’odôr des pioris (cence ciapâ sù la puce dai cjastrons! i zontarès). Nô di Glesie Furlane no si contìn mai – al ven ordenât te Sacre Scriture di no contâ mai il popul di Diu (1 Cronachis 21,1ss) e o sin ancje nô une porzion di chel popul. Ma vuê o podìn dî che dongje dai predis Glesie Furlane e à ancje tante altre int, laics che nus stan dongje come voaltris usgnot” al à viert cussì bonsignôr Roberto Bertossi, president di Glesie Furlane, l’incuintri pal aniversari di fondazion dal grup, nassût di chel befel firmât ai 28 di Avost dal 1974 a Zui. “A son chês robis che tu fasis sul moment, cence pensâ che a puedin deventâ storie” al è stât il coment di pre Laurinç Dentesan che al è intervignût te stesse catedrâl par memoreâ chê zornade “A son passâts 40 agns, une vite interie di bataiis, che la jerarchie e à sopuartât plui che supuartât! Ma o vin rivât a fâ tantis robis distès, ancje se al è tant ce fâ e scombati inmò”.
A son restâts dome lui e pre ‘Sef Cjargnel, che o vin intervistât sul numar di Avost, di chei 10 o probabilmentri 12 predis che in chê dì a àn protestât cuintri dal ‘No’ dai vescui Battisti e Pizzoni che no àn volût celebrâ la messe par furlan. “O jerin dome predis, dome cjargnei, nancje un talian: dulà jerial il probleme? Ma no àn volût e alore no vin podût tasê: mal viôt inmò l’arcivescul Battisti, che nol saveve plui di ce fâ di nô. Al è passât cualchi secul de ultime volte che un trop di predis al veve preparât e lassât suntun altâr un document di critiche: al jere dal 1054 a Costantinopoli cuant che la Glesie ocidentâl e je lade a protestâ cuintri dal Patriarcje de Glesie orientâl e lu à scomunicât. Noaltris no vin scomunicât nissun, ma une azion cussì fuarte e je restade un fat unic te storie de glesie resinte” al à continuât pre Laurinç “Resonant su chel document che o vin lassât sul altâr prin di lâ vie cence concelebrâ la messe, e che vuê pre Roman nus à tornât a lei, mi somee che no vevin scrit tant mâl”.
Pre Laurinç al è lât indevant ricuardant i antefats (la mozion dal Clero dal 1967, firmade di 529 predis e scjafoiade dal democristian Toros, che al à ricatât il vescul Zaffonato obleantlu duncje a fâle ritirâ; lis primis messis e lis primis traduzions par furlan, ndr), ma ancje lis conseguencis di chel befel (”No stait a vê pôre: in curie al è dut conservât cun precision…”) e i oms che a àn compagnade la storie di Glesie Furlane: dal ‘patriarcje’ pre Checo Placerean, a pre Antoni Beline, ma ancje al arcivescul di Gurize Pieri Cocolin, furlan, che par prin al à dât il so permès par scomençâ a tradusi il prin messâl.
E intant che la vôs di pre Laurinç ogni tant e tremave “No varès pensât, ma vuê o scuen ameti che un pocje di emozion le ai!” la tante int (a jerin ancje il president de Provincie di Udin Pietro Fontanini, il conseîr regjonâl Claudio Violino e i sindics di Listize Geremia Gomboso e di Cjarlins Diego Navarria, ndr) che e à jemplade la catedrâl di Zui e scoltave cidine chest viaç te storie no dome de glesie o di Glesie Furlane, ma di dut il Friûl.
Dopo i Gjespui cjantâts pe ocasion, al è intervignût ancje il prevost di Zui Giordano Cracina che al à sierât cun ‘trê peraulis’ come che al à dit lui “La prime: un agrât di cûr par ducj chei che si sintin furlans, che a àn viodût in chest trop di nestris confradis il coragjo, la fuarce e ancje la pazience di sopuartâ la nestre Mariglesie che cualchi volte e je ‘matrigne’, ma che e je simpri la nestre mari. Duncje un agrât par dut ce che o vês fat in chescj 40 agns: o pensi che al è un compliment che ducj a puedin fâus cul cûr traviers la mê bocje. La seconde peraule e je une sperance: o pensi che bisugne capî di jessi come il levan e il sâl. Se il sâl al reste dûr e no si disfe te aghe nol puarte il savôr a dute la aghe. E se il levan nol fâs fermentâ la paste, chel pan nol jeve. La sperance duncje e je che te glesie che e vîf in Friûl o podedis jessi chest sâl e chest levan. E par ultin un invît: us invidi fin tant che o sarai prevost di Zui ogni an a fâ l’aniversari achì, ogni 28 di Avost come che si fâs pal complean. O cirarìn di dâi risonance inmò plui grande in mût che cheste testemoneance che si trasforme in compliment e in sperance par che dute la Glesie dal Friûl e puedi cjapâ il savôr de sô identitât, de sô fede e de sô culture, e traviers cheste presince di preiere, di testemoneance e di amicizie e podedi realizâsi ancje par ducj noaltris»! ❚
Christian Romanini


text:
Apel de CISL: plui atenzion ai problemis sociâi
Inte Segretarie de CISL di Udin o ai la deleghe a chel che al ven definît il “sociâl”, e duncje o ai il compit di monitorâ lis dibisugnis sociâls, e di cirî di dâur cualchi rispueste.
O ai verificade sul cjamp une cressite esponenziâl de “domande” di protezion sociâl e la dificoltât consecuente di rivâ a organizâ une “ufierte” che e podès rispuindi aes mil e une esigjencis, vecjis o gnovis che a sedin. Insiemi cui agjents sociâi de FNP, sindicât dai pensionâts, pardabon ben organizât tal teritori, mi cjati cun istituzions locâls come Provincie, Ambits e Comuns propit par ufrîur il nestri bagai di cognossincis e di propuestis, dutis finalizadis a fâ front a cheste situazion simpri plui complicade, ancje tal nestri Friûl. Di fat, si confrontìn cu lis istituzions dal teritori propit inte fase di predisposizion dai belançs par orientâ lis scjarsis risorsis publichis viers obietîfs socialmentri rilevants, tant che la sanitât, il socioassistenziâl, la fiscalitât locâl, i presits, lis tarifis e v.i. I temis frontâts de CISL di Udin e de FNP a son une vore, e a van des fameis in crisi pe mancjance di lavôr e duncje di redit a chês in dificoltât par vie che no rivin a garantî, se no cun sacrificis grandonons, une juste cure e assistence ai lôr familiârs no autosuficients, de solitudin dai vielis aes mensis scolastichis dai scuelârs, e v.i. Chest lavôr continui e indurant di “concertazion sociâl” al smire a fâ in maniere che lis istituzions locâls, chês che a “incuintrin” i citadins, a sedin inmò plui atentis a chei che plui a àn di bisugne, e che a doprin lis lôr risorsis massime par dâ rispuestis a chestis categoriis di personis. Dut chest par fâ in mût che lis nestris comunitâts a sedin pardabon comunitâts, e che si cjapin sù il caric di chei che a son in pericul di restâ indaûr e di pierdis dal dut. Par dî la veretât, o ai cjatade atenzion e scolte di bande di cualchi aministrazion su lis tematichis sociofamiliârs, de cjase, e v.i., e di fat o vin rivât a firmâ diviers Protocoi di Intese che a svilupin il welfare locâl e/o di comunitât, come a Udin, Martignà, Puçui, Pavie, Sant Zorç, Çarvignan, Tavagnà.
O pensi che e sedi dibisugne di plui atenzion ai problemis sociâi, stant che cheste crisi economiche e lavorative cence fin - ben lontane dal cjatâ inmò une soluzion – ju stice simpri di plui.
Ancje tal nestri Friûl la gravitât des cuistions e impon di fâ scuadre par frontâlis miôr e par risolvilis. Nissun (ni lis istituzions, ni la economie, ni la societât), di bessôl, al pues rivâ. Al covente il concors responsabil e solidari di ducj.
Par chest, la CISL e fasarà di dut par jessi scoltade ancje in chês realtâts che, pal moment, no àn stimât di vê di confrontâsi cul sindicât. ❚
Renata Della Ricca, Segretarie UST CISL di Udin


text:
Za dal secul X, i imperadôrs a vevin tacât a favorî il podê temporâl dai patriarcjis di Aquilee rispiet al marchês o al cont dal Friûl, considerâts pôc fedêi o pôc incisîfs.
Tal 1077 l’imperadôr Indrì IV al è in Italie propit par regolâ une contese cul pape sul podê imperiâl di nomenâ i vescui. Il pape lu veve scomunicât, e cussì Indrì al à di frontâ une rivolte di nobii, ma i ven impedide la strade par tornâ in Gjermanie: in cheste situazion si poie sul patriarcje di Aquilee, Siart, che al è bielzà plui potent dal cont dal Friûl e che al vierç a Indrì IV i pas des Alps par lâ a Nord. Daûr di chest fat l’imperadôr al rive a tornâ in Gjermanie e ai 3 di Avrîl al premie il patriarcje dantji il podê politic di cont cun prerogativis ducâls sul Friûl.
L'imperadôr Indrì IV, che tal 1077 al à puartât insom il
procès che al à fat cjapâ ai patriarcjis di Aquilee il podê temporâl sul Friûl
La invistidure di un vescul tant che cont e torne une vore buine pal impeadôr e ancje di altris bandis e je une vore doprade tal mont todesc: il vantaç al è che un vescul nol pues vê fîs legjitims e duncje nol pues pretindi di lassâ in ereditât il so titul, cemût che a fasin invezit i nobii laics. In cheste maniere l’imperadôr, fasint pesâ il so podê ancje te sielte dal vescul, al pues meti a controlâ un teritori impuartant simpri une persone fidade. Cussì al nas il stât patriarcjâl furlan, che in pratiche al reste distacât de Italie e al è ben insedât tal sisteme politic imperiâl.